Karah raa alhan ulhumunves dhivehin islaam dheenugai. Yameen eh...\nކަރަށް ރާއަޅަން އުޅުމުންވެސް ދިވެހިން އިސްލާމް ދީނުގައި. ޔާމީނެއް ޝަހީމެއް ނެތް\nޕޯޗްގީޒުން ރާއްޖޭގައި 17 އަހަރު ވެރިކަން ކުރި. ރާއްޖޭގައި އޮތީ އިސްލާމްދީން\nއެހެން ދީން ތަކުގެ މީހުންނަކަށް މިތަނަކަށް ގަދަވެއެއް ނުގަނެވުނު\nޤާނޫން އަސާސީގައި ބުނަނީ ދިވެހި ދައުލަތުގެ ދީނަކީ އިސްލާމް ދީން ކަމަށް\nކ. މާލެ 19 އޯގަސްޓު 2018 | އާދީއްތަ 18:14 17,514\nރައީސް ޔާމީނާއި ރަނިންގ މޭޓް ޑރ ޝަހީމް - ޓްވިޓަރ\nދިވެހިރާއްޖެއިން މާތްވެގެންވާ އިސްލާމްދީން ފުހެވެނީއެވެ. ދިވެހިން ޣައިރު ދީނަށް އެނބުރެނީއެވެ. އެހެން ދީންތައް އައިސް މުޅި ޤައުމު ހަލާކުވަނީއެވެ. މިއީ އާދައިގެ ވާހަކައެއް ނޫނެވެ. ބިރުން ރޫރޫ އަޅާވަރުވެއެވެ. ކޮންމެރެއަކު ވެސް ބުރަކަށި އެނދުގައި ޖައްސާލެވެނީ ދެން ހަދާނެ ގޮތެއް ނޭނގިއެވެ. ނިދެނީ ވެސް އެޚިޔާލެއްގައި އޮއްވައެވެ. ދެންވާނެ ގޮތެއް ނޭނގޭތީއެވެ. ﷲ ގެ ގަދަފަދަ ކޯފާއަށް ބިރުންނެވެ. ހޭލެވި ބިމުގައި ފައިއަޅާލެވޭއިރު ވެސް އެޚިޔާލުގެ މައްޗަށެވެ.\nމީހަކު ބިރު ނުގަތިއްޔާ ދެރައެވެ. އެވާހަކަ ދައްކަވަނީ މިވަގުތު ރާއްޖޭގެ ވަލިއްޔުލް އަމުރެވެ. ރައީސުލް ޖުމްހޫރިއްޔާއެވެ. ކުރިއަށް އޮތް5އަހަރު ވެސް ވެރިކަމުގައި ހުންނެވުމަށް މަސައްކްތް ކުރައްވާ ބޭފުޅާއެވެ. އަރިހުގައި ހުންނަވައިގެން އެވާހަކަ އަޑުހަރުކޮށް ދައްކަވަނީ ބޮޑު ޝައިޚެކެވެ. ދީން ވިދާޅުވެގެން ހުންނެވި އިލްމުވެރިއެކެވެ. މީހަކު ބިރުން ފިތް ނުކެނޑުނިއްޔާ ރަނގަޅެވެ.\nއެވެރިން ބުނާތީ އިވެޔެވެ. ރާއްޖޭގައި އިސްލާމީދީނެއް ނޯންނާނެއެވެ. އެހެން ދީންތައް ރާއްޖެއަށް އަންނާނެއެވެ. ރާއްޖޭގައި އޮތް އިސްލާމްދީން ގާދޫކޮލުން ނުކުމެގެން ދާނެއެވެ. ކީއްވެގެންކަން ވެސް ވިދާޅުވެއެވެ. ވަރަށް ސާދާ ސާފު ސަބަބެކެވެ. ރައީސް ޔާމީން ނޫން މީހަކު ރާއްޖޭގެ ރައީސުލް ޖުމްހޫރިއްޔާ ކަމަށް އަތުވެއްޖިއްޔާއެވެ. ޚާއްޞަކޮށް އިދިކޮޅު ކެންޑިޑޭޓަކު ރައީސުލް ޖުމްހޫރިއްޔާ ކަމަށް ވަޑައިގަންނަވައިފިނަމަ އެދެން ހަތަރެސްކަން ހަމަވީއެވެ. މިޤައުމުން އިސްލާމްދީން ފުހެވި ރާއްޖެ ޣައިރުދީނަށް ބަދަލުވީއެވެ.\nއެކަމަކު މަށަކީވާ އަނގަ ގަދަ މީހެކެވެ. އަދި އެއްޗެއް ބުނާއިރަށް ދޫކޮށްލަން ވަރިހަމަ މީހެއް ނޫނެވެ. ކޮންމެވެސް ވަރަކަށް މިކަމާ ވިސްނާލަން މަޖްބޫރުވީ އެހެން ވެގެންނެވެ.\nދިވެހިން އިސްލާމް ދީނަށް އެނބުރުނުތާ 800 އަހަރަށް ވުރެ ގިނަ ދުވަސްވީއެވެ. އެދީން ދޫކޮށްލި އަޑެއް ނާހަމެވެ. ޣައިރު މުސްލިމުން އެތައް ފަހަރަކު ރާއްޖެއަށް އަރައިފިއެވެ. ޚާއްޞަކޮށް ޕޯޗުގީޒުން ރާއްޖޭގައި 17 އަހަރު ވަންދެން ވެރިކަން ކުރީއެވެ. ރައީސް ޔާމީނަށް ލިބިވަޑައިގެންނެވި ފަދަ އެންމެ5އަހަރުގެ ދައުރެއް ނޫނެވެ. ގަދަބާރުން އޭގެ3ދައުރަށް ވުރެ ގިނަ ދުވަހެވެ. 17 އަހަރެވެ. ކަރަށް ރާވެސް އަޅަން އުޅުނީއެވެ. ބަނޑު ބިންމަތީގައި ޖައްސާ މަޖްބޫރު ވެސް ކުރީއެވެ. އަނބިދަރިންގެ ކުރިމަތީގައި އަތްފައި ބަނދެ އެލުވަން ވެސް އެލުވީއެވެ. އެކަމަކު ދޫކޮށްލީމާ ހަށިފޮޅާލާފައި ތެދުވެ ބުނީ މަމީ ފަޚުރުވެރި އިސްލާމެކޭއެވެ. މަށަކުވާ ދީން ދުލެއް ނުކުރާނަމެވެ. ގައިމު އެދުވަހު ޔާމީނެއް ޝަހީމެއް ނެތެވެ.\nބޭރުގެ މިޝަންތަކުން ލައްކަ ގަނޑުވެސް ގަންފިއެވެ. ފައިސާ ދީގެން ވާނެނަމަ ބަދަލު ކޮށްލެވޭހާ ކުޑަކުޑަ ޤައުމެކެވެ. ވަސީލަތްތައް މަދު ތަނެކެވެ. ވީކަމެއް ހަރާމުން ހަރާމެވެ. އަމުދުން އެކަން އެންމެ ރަނގަޅަށް އެނގިވަޑައިގަންނަވާނެ އެއްބޭފުޅަކީ ރައީސް ޔާމީނެވެ. ރާއްޖޭގައި މިފަހުގެ ތާރީޚްގައި ބެހެއްޓި ބުދުތައް ބެހެއްޓީ މަނިކުފާނުގެ ބާރުވެރިކަން އޮތް ދުވަސްވަރެއްގައެވެ. ރައްޔިތުންނަށް އެނގުނީމާ ލަނޑާ ގިރާވަރުން އެތަކެތި ނަގަން މަޖްބޫރުވީވެސް ރައީސް ޔާމީންގެ ބަސް ވިކޭ ދުވަސްވަރެއްގައެވެ. އޭގެ ގާތުގައި އެރިސޯޓުގައި އުޅުނު ކުދިންވެސް ދީން ދޫކޮށްލި އަޑެއް ނާހަމެވެ.\nދާދި މިދާކަށް ދުވަހު ސިއްރު ފެންފުށީގައި ބެހެއްޓި ބޮޑު ބުދުކޯލަކީ ސީދާ މަނިކުފާނުގެ ސަރުކާރުގައި ފެނުނު ކަމެކެވެ. އަދިވެސް އެބުދުތައް ނެގިކަމެއް ނޭނގުނަސް އެކަމަކާ ހުރެ ޣައިރު ދީނަށް އެނބުރުނު މީހެއްގެ ވާހަކައެއް ނާހަމެވެ.\nއަމުދުން އެންމެބޮޑަށް ހިނިއަންނަނީ ރައީސް ޔާމީން އެމަޖިލީހެއްގައި އިންނަވައިގެން ޚާއްޞަ މަޖިލީހުން ހެއްދެވި ޤާނޫނު އަސާސީގައި އޮތް އެއްޗެއް ޚުދު މަނިކުފާނު ޤަބޫލު ނުކުރައްވާތީއެވެ. ޤާނޫނު އަސާސީގެ 10 ވަނަ މާއްދާގެ (ހ) ގައި ބުނަނީ ދިވެހި ދައުލަތުގެ ދީނަކީ އިސްލާމްދީން ކަމަށެވެ. އަދި އިސްލާމްދީނަކީ ދިވެހިރާއްޖޭގެ ޤާނޫނުގެ މައިގަނޑު މަސްދަރު ކަމަށެވެ. އެމާއްދާގެ (ށ) ގައި ބުނަނީ ދިވެހިރާއްޖޭގައި އިސްލާމްދީނުގެ އަސްލަކާ ޚިލާފް އެއްވެސް ޤާނޫނެއް ނުހެދޭނެ ކަމަށެވެ.\nމިއީ ރައީސް ޔާމީންވެސް ވޯޓު ދެއްވައިގެން ފާސްކުރެއްވި ޤާނޫން އަސާސީގައި ކަޅާ ހުދުން ލިޔެފައިވާ ގޮތެވެ. ޤާނޫނީ ވަކީލު ކަމުގެ ފާސް އޮތް ޝައިޚް ޝަހީމަށް ވެސް ސާފުވާނޭ ގޮތަށް ލިޔެފައި އޮތް މާއްދާއެވެ.\nދެން ތިޔަ ވިދާޅުވަނީ ކީކޭތޯއެވެ. ރައީސް ޔާމީނަކަސް އަދި އިދިކޮޅުން އިބްރާހީމް މުހައްމަދު ސޯލިހަކަސް ރާއްޖޭގެ ވެރިކަމުގެ ހުވާ ކުރައްވާނީ މިޤާނޫނު އަސާސީއާ އެއްގޮތަށް ވެރިކަން ކުރެއްވުމަށެވެ. މާތް ﷲ ގަންދީ އެކަމަށް އަހުދު ކަށަވަރު ވެގެންނެވެ. ދެން ތިޔަ ވާހަކަ ދައްކަވާތީ ސުވާލު އުފެދެނީ އަޅުގަނޑަކަށް އަދި ދިވެހި ރައްޔިތުންނަކަށް ނޫނެވެ. ޚުދު މަނިކުފާނާމެދުއެވެ. މަނިކުފާނުގެ ރަނިންގ މޭޓާމެދުއެވެ. އަނެއްކާ ވެރިކަން ކުރައްވަން ތިޔަ އުޅުއްވަނީ އެޤާނޫން އަސާސީއާ ޚިލާފަށްތޯއެވެ. ނޫންނަމަ މަނިކުފާނު ނޫން އެހެން ބޭފުޅަކު ވެރިކަމަށް ވަޑައިގެންފިނަމަ އެޤާނޫން އަސާސީއާ އެއްގޮތަށް ވެރިކަން ކުރައްވަފާނެތީ ކަންބޮޑުވެވަޑައި ގަންނަވަނީތޯއެވެ.\nކޮންމެއަކަސް ޕީޕީއެމްގެ ރިޔާސީ ކެންޑިޑޭޓާއި ރަނިންގ މޭޓް ތިޔަ ދައްކަވާ ވާހަކަ ރައްދުވަނީ ތިޔަފަރާތް ތަކަށެވެ. މިއީ މުސްލިމް ޤައުމެކެވެ. ސައްތައިން ސައްތަ އިސްލާމް ޤައުމެކެވެ. މިނޫން ގޮތަކަށް ކަންކުރައްވަން ނޫޅުއްވާށެވެ. ރައީސް ޔާމީނެއް ކަމަކު އަދި ކިތައްމެވަރަކަށް ދީން އުނގެނިގެން ހުންނެވި ޝަހީމަކަށްވިއަސް އެނޫން ގޮތަކަށް ކަންކުރައްވާކަށް ޖާގައެއް ދެވޭކަށް ނެތެވެ. އެއީ މިދިވެހި ބިމުގެ އެއްވެސް ހިސާބަކުން އެދޭނޭ ކަމެއް ނޫނެވެ. ވަރަށް ބޮޑަށް ސޮރީއެވެ.


Milner ah raiy card dhehkee kudairuge teacher | Mihaaru\nޖޭމްސް މިލްނާ (މެދުގައި ބޯޅަ ހިފައިގެން) އަދި މޮސް (ކަޅު ހެދުމުގައި)\n21 ޖެނުއަރީ 2019 - 10:23 1 comment\nއެ މެޗުގެ ރެފްރީ ޖޯން މޮސް، މިލްނާ ފުރަތަމަ ރީނދޫ ކާޑު ދެއްކީ 82 ވަނަ މިނެޓުގައި ޕެލަސްގެ ވިލްފްރިއެޑް ޒަހާ އަށް ކުރި ފައުލަކަށެވެ. އަދި އޭގެ ހަތް މިނެޓު ފަހުން ދެ ވަނަ ރީނދޫ ކާޑާ އެކު ރަތެއް ދެއްކީ އަނެއްކާ ވެސް ޒަހާ އަށް ކުރި ފައުލަކަށެވެ.\nމޮސް އަކީ މިލްނާ ކުޑައިރު ކިޔެވި ސްކޫލުގެ ސްޕޯޓްސް ޓީޗަރެވެ. އަދި އެ ސްކޫލުގެ ޔޫތު ޓީމުގެ ކެޕްޓަންކަން ކުރިއިރު މޮސް އަކީ ކޯޗެވެ. މިލްނާއާ މޮސްއާ އެފަދަ ގުޅުމެއް އޮތްކަން ހާމަވީ ވެސް އެ ޓީމުގެ ގްރޫޕް ފޮޓޯ ސޯޝަލް މީޑިއާ އަށް ކޮންމެވެސް މީހަކު ލުމުންނެވެ.\nއެ ކާޑާ ގުޅިގެން މިލްނާ، 33، އެއްވެސް ޝަކުވާއެއް ނުކުރެ އެވެ. އަދި މެޗަށް ފަހު ވާހަކައެއް ވެސް ނުދައްކަ އެވެ. އެއީ މޮސް ކުރި އިހުތިރާމެއްގެ ސަބަބުން ކަމަށް ވެސް އެއް ބަޔަކު ބުނެ އެވެ. މޮސް އަކީ ކުރީގެ ދަރިވަރަށް، ރަތްކާޑެއް ދެއްކި އިނގިރޭސި ފުރަތަމަ ރެފްރީ އަށް ވެދާނެ ކަމަށް ބުނެ، އެކަމާ ގުޅުވައި އެތައް މަޖާ ވާހަކަތަކެއް އަންނަނީ ދެކެވެމުންނެވެ.


SunOnline: Damas ge aharee dhuvahaa gulhuvaigen ley hadhiyaa kurumuge program eh\nދަމާސްގެ އަހަރީ ދުވަހާ ގުޅުވައިގެން ލޭ ހަދިޔާ ކުރުމުގެ ޕްރޮގްރާމެއް\nއައިޝަތު ފަރީޙާ 27 Feb 2021, 14:05\nދަމާސް އިން ލޭ ހަދިޔާ ކުރުމުގެ ޕްރޮގްރާމެއް ކުރިއަށް ގެންދިޔުން -- ސަން ފޮޓޯ: ފަޔާޒު މޫސާ\nދަމާސްގެ 20 ވަނަ އަހަރީ އާއި ގުޅުވައިގެން ލޭ ހަދިޔާ ކުރުމުގެ ޕްރޮގްރާމެއް ފަށައިފިއެވެ.\nމިއީ އެކުންފުނީގެ އަހަރީ ދުވަހާއި ގުޅިގެން ލޭ ހަދިޔާ ކުރުމުގެ ޕްރޮގްރާމް ހިންގާ 11 ވަނަ އަހަރެވެ.\nމި ޕްރޮގްރާމުގައި ދަމާސްގެ މުވައްޒަފުންނާއި، ކަސްޓަމަރުން އަދި މުވައްޒަފުންގެ އާއިލާގެ މެންބަރުން ލޭ ހަދިޔާ ކުރާނެއެވެ.\n"މި ހަރަކާތަކީ އަޅުގަނޑުމެންގެ އިޖުތިމާއީ ޒިންމާގެ ދަށުން ކުރިއަށް ގެންދާ މުހިއްމު ހަރަކާތެއް، މި ހަރަކާތަށް މެނޭޖުމެންޓައި މުވައްޒަފުން ދޭ އަހައްމިއްޔަތު ފާހަގަ ކުރަން،" ދަމާސްގެ ޖެނެރަލް މެނޭޖަރު ވިދާޅުވިއެވެ.\nމޯލްޑިވްސް ބްލަޑް ސާވިސް އިން ވަނީ ކޮންމެ އަހަރަކުވެސް ދަމާސްގެ އަހަރީ އާއި ގުޅުވައިގެން، ތެލެސީމިއާ ކުދިންނަށް ލޭ ހަދިޔާ ކުރުމަށް ކުރިއަށް ގެންދާ ޕްރޮގްރާމަށް ޝުކުރު އަދާކޮށްފައެވެ. އެމްބީއެސް އިން ބުނީ ތެލަސީމިއާ ކުދިންނަށް ބޭނުންވާ ލޭ ހޯދުންދަތި ކަމަށާއި މިފަދަ ބްލަޑް ކޭމްޕުތަކުގެ ސަބަބުން ލޭ ހޯދުމަށް ލިބޭ ހިތްވަރެއް ކަމަށެވެ.\nދަމާސްގެ މެނޭޖިން ޑިރެކްޓަރު އަހުމަދު ސޯލިހު ވިދާޅުވީ ދަމާސް އިން ލޭ ހަދިޔާ ކުރުމުގެ ޕްރޮގްރާމު ފެށީ ލޭ ހޯދަން ބޭނުންވާ މީހުން، ަދަ ލޭ ހޯދުމަށް ކުރަންޖެހޭ އާދޭސް ފެނި އެފަދަ ފަރާތްތަކަށް ކޮންމެވެސް ވަރެއްގެ ލުޔެއް ހޯދައިދިނުމަށް ކަމަށެވެ.\nއުއްްުމީދަކީ އެހެން ކުންފުނިތަކުންވެސް އިސްނަގައިގެން ލޭ ބޭނުންވާ ފަރާތްތަކަށް ލޭ ހޯދުމަށް ފަސޭހަކޮށްދިނުމަށް ބްލަޑް ކޭމްޕުތައް އިންތިޒާމުކޮށް ކުރިއަށް ގެންދިޔުމަށް ހިތްވަރު ދިނުން ކަމަށް އޭނާ ވިދާޅުވިއެވެ.


September 13, 2021 06:22:38\nތޮލް: ގެސްޓް ރޫމެއްގެ އެނދުގައި ތުވާލި ބޭނުންކޮށްގެން އެއްޗެއް ހަދަނީ\nރީތިކޮށް އެނދު އެޅުމަކީ ރިޒޯޓް ތަކުގައި ހައުސްކީޕިންގް ގައި މަސައްކަތްކުރާ ކުދިންނަށް މާކަ އުނދަގޫ ކަމަކަށް ނުވީ ނަމަވެސް ހަޤީގަތުގައި އެއީ ވަރަށް އުނދަގޫ މަސައްކަތެކެވެ. އެގޮތުން ހައުސްކީޕިންގް ގައި ރޫމްބޯއީ އެއްގެ ގޮތުގައި މަސައްކަތް ކުރާ ތޮލްހަތް އަކީ މިރޮނގުން ވަރަށް ފާހަނގަކޮށްލެވޭ ފަރާތެކެވެ.\nތޮލްހަތު ބުނީ މިމަސައްކަތް ކުރާތާ މިހާރު 21 އަހަރު ވެފައިވާ ކަމަށެވެ. ތޮލްހަތު އަކީ އަބަދުވެސް ކަމެއް ކުރާއިރު އެކަމަށް ވަރަށް ފަރުވާތެރިކަމާއި އެކު ކުރާ މީހެކެވެ. މިކަން ކުރާގޮތް ކިޔާދެމުން ތޮލްހަތު ބުނީ މިހާރު ތުވާލި ބޭނުންކޮށްގެން ވަރަށް ގިނަ ވައްތަރުގެ ޖަނަވާރު އަދި ގަސް ވެސް ހަދައެވެ. އެގޮތުން ކަހަނބު، ކުއްތާ، އިންސާނުން އަދި މިނޫނަސް ވަރަށްގިނަ ބާވަތްތަކުގެ އެއްޗިހި ހަދާކަމަށެވެ. ބައެއް ފަހަރު ޔޫޓިއުބް ފަދަ ޗެނަލް މެދުވެރިކޮށްވެސް އިތުރު ފަންނު ދަސް ކުރާކަމަށްވެސް ތޮލްހަތު ބުންޏެވެ.\nދުވާލަކު6ރޫމް އަޅާ ކަމަށްވަނީ ނަމަ މަހެއްގެ މައްޗަށް 540 އެނދު އެޅޭނެއެވެ. އެއީ އަހަރެއްގެ މައްޗަށް 6480 އެނދެވެ. މި އަދަދު 21 އަހަރަށް ބަހާލީމަ 136،080 އެނދު އެޅިފައި ހުންނާނެ ކަމަށް ދައްކައެވެ. ނަމަވެސް އަޅާ ކޮންމެ އެނދަކީ މިފެންވަރަށް އަޅާ އެނދެއް ނޫނެވެ. ބައެއްފަހަރު މިކަހަލަ ޚާއްސަ އެނދެއް ހަދާނީ ގެސްޓުން ފުރަން އެންމެ ފަހު ދުވަހަށްވީމަ ނުވަތަ ހަނީމޫން ގެސްޓުންނަށާއި އަންހެންމީހާ ނުވަތަ ފިރިހެންމީހާ ސަޕްރައިޒް ކުރަންވެސް ބައެއްފަހަރު މިކަހަލަ ކަންތަށް ރޫމްބޯއިންނާއި ގުޅިގެންވެސް ކުރެއެވެ. އަދި މިފެންވަރަށް ހަދާފައި ހުންނަ އެނދުގައި ގެސްޓުމީހާ ނުނިދަންވެގެން ބްލޭންކެޓް އޮތްގޮތަށް ނަގާފައި ބިންމަތީގައިވެސް ބާއްވާފައި އޮންނަ ކަންވެސް ފާހަނގަ ކުރަން ޖެހެއެވެ.\nސިއްރު ފެންފުށީގައި މަސައްކަތްކުރަމުންދާ ތޮލްހަތު ބުނީ މިހާރު ފޭސްބުކްގައި ޕޭޖެއްވެސް ހަދާ އެ ޕޭޖް ހިންގަމުންވެސްދާ ކަމަށެވެ. ރައްޓެއްސަކާ ދެމީހުން ވެގެން ފެށި މިމަސައްކަތުގައި މިހާރު 2،300 އަށްވުރެ ގިނަ މީހުން ފޮލޯ ކުރެއެވެ. މި ޕޭޖްގެ ނަމަކީ "އެޗްކޭ ބެޑް ޑެކަރޭޝަން އެންޑް ޓަވަލް އާޓްސް" އެވެ. އަދި މި ޕޭޖްގެ ލިންކް ތިރީގައި އެވަނީއެވެ.\n2019 ވަނަ އަހަރު ތޮލްހަތު ހަދާފައި އަމިއްލަ ފޭސްބުކް ގައި ޝެއާރ ކުރި ވީޑިއޯއެއް މިހާރުވެސް އެބަ އިނެވެ. މި ވީޑިއޯ މިހާރު 7000 ވުރެ ގިނަ ވިއުސް ލިބިފައިވާއިރު މި ވީޑިއޯއިން ފެނިގެންދަނީ ތުވާލި ބޭނުންކޮށްގެން ކިނބުލެއް ހަދާ މަންޒަރެވެ. ވަރަށް ފުރިހަމައެވެ. ބަލާ ފޫހި ނުވާނެ މަންޒަރެކެވެ. މި ވީޑިއޯ ބަލައިގެން މިގޮތަށް ހަދަން ދަސްކުރާނަމޭވެސް ހިތަށް އެރިއެވެ. ދެން މި ވީޑިއޯވެސް ބަލާލަމާ ހިނގާށެވެ.\nތޮލްހަތުއަށް ވަނީ މިހާރުވެސް ވަޒީފާ އަދާކުރި ކޮންމެ ރިޒޯޓަކުންވެސް އެތަކެއް ހަނދާނީ ލިއުން ލިބިފައެވެ. އެގޮތުން އެންމެ ފާހަނގަ ކޮށްލެވެނީ އެންމެ ޝަރަފުވެރި އެއް މަޤާމު ކަމުގައިވާ "އެމްޕްލޯއީ އޮފްދަ މަންތު" ލިބޭ ފަހަރެވެ. މިއީ މުޅި ރިސޯޓުގެ ހުރިހާ ޑިޕާޓްމެންޓްގެ ސްޓާފުންގެ މެދުގައި ހޮވާ ވަނައެކެވެ. މި މަޤާމުވެސް އެތަކެއް ފަހަރު ތޮލްހަތު ވަނީ ހާސިލްކޮށްފައެވެ. މިކަހަލަ ރީތި އެނދު ހަދާ މަންޒަރު ގިނަ ގިނައިން ވީޑިއޯ ނުކުރަނީ ކީތްވެތޯ ސުވާލުކޮށްލަމުން ބުނީ ވަޤުތު ނުވަނީ ކަމަށެވެ. ކޮންމެ ރޫމެއްވެސް ތައްޔާރު ކުރަން ލިބެނީ ވަރަށް ކުޑަ ވަގުތުކޮޅަކަށް ވުމުން އެކަހަލަ ކަމެއް ކުރާނެހާ ވަޤުތެއް ނޯންނަކަމަށް ތޮލްހަތު ބުންޏެވެ. ގެސްޓުންގެ ފަރާތުން ވަރަށް ހިތްހަމަޖެހޭ ކޮމެންޓް އަބަދުވެސް ލިބޭ ކަން ފާހަނގަ ކުރަމުން ތޮލް ބުނީ ކޮންމެ ގެސްޓަކުވެސް ފުރައިގެންދަނީ އަލުން އެނބުރި އައިސް ދިމާވާނެ ކަމުގެ އުންމީދުގައެވެ.\nފުވައްމުލަކަކީ މިފަދަ އެތަކެއް ފަންނާނުން އުފެދިފައިވާ، އަދި މިހާރުވެސް މިދާއިރާގައި ހަރަކާތްތެރިވަމުންދާ މީހުން ދިރިއުޅޭ ރަށެއްކަން ފާހަނގަ ކޮށްލަން ޖެހެއެވެ. ހަމަ އެއާއިއެކު ވޭތުވެދިޔަ މަދު ދުވަސްކޮޅެއްގެ ތެރޭގައި މިގޮތަށް ރިޒޯޓް ތަކުގައި ގިނަ ދުވަހު މަސައްކަތްކޮށްފައި ތިބި ބައެއް ހުނަރުވެރިން މިހާރު ފުވައްމުލަކަށް ދިރިއުޅުން ބަދަލުކޮށް މިހުނަރު ދައްކާލަމުންދާކަމީވެސް އުފާކުރަންޖެހޭ ކަމެކެވެ.\nކޮންމެ ތަނެއްވެސް ކުރިއަރައިގެންދާނީ އެތަނެއްގައި ދިރިއުޅޭ ބަޔަކު ކުރި މަސައްކަތަކުންނެވެ. އަހަރެމެންގެ ރަށް ކުރިއަރާނީ ހުރިހާ ފަންނެއް އެކުލެވޭގޮތަށް ރަށުގައި މީހުން ދިރިއުޅެގެންނެވެ. މިހާރު ދިމާވާ އެންމެ ބޮޑު އެއް ގޮންޖެހުމަކީ އާމްދަނީ ލިބޭނެ ވަސީލަތްތަށް ރަށުގައި މަދު ވުމެވެ. ނަމަވެސް މިހާރު ކޮންމެވެސް ވަރަކަށް ރަށުގެ އިޤްތިސޯދު ކުރިއަރާ މަންޒަރު ފެންނަމުންދާ ކަމަށް ބައެއް ފަރާތްތަކުން ދެކެއެވެ.\nފުވައްމުލައް ސިޓީ ތޮލްހަތު ހައުސްކީޕިންގ ރޫމްބޯއި


Mira aai Faalih mihaaru ekugai nufeney, Keehve?\nމީރާ އާއި ފާލިހު. -- ފޮޓޯ: މީރާ\nމިދިޔަ އަހަރު ރާއްޖޭގެ މިއުޒިކް އިންޑަސްޓްރީގައި އެންމެ ގަދަޔަށް ބާރަށް ދެކެވުނު އެއް ވާހަކައަކީ މަޝްހޫރު ލަވަކިޔުންތެރިޔާ މީރާ މުހައްމަދު މާޖިދާއި، "މޯލްޑިވިއަން އައިޑޮލް" ގެ ސީޒަން އެކަކުން ވިދާލި ލަވަ ކިޔުންތެރިޔާ އަބްދުﷲ ފާހިލުގެ ކައިވެނީގެ ވާހަކަ އެވެ. ވަރަށް ތަފާތު ކައިވެންޏެކެވެ.\nއެ ކައިވެންޏަށްފަހު އެ ދެ ތަރިން އެއްކޮށް އެހާ ގިނަ ހުށަހެޅުންތަކުން ނުފެންނާތީ ދެ ތަރިންގެ ފޭނުން ތިބީ މީރާ އަދި ފާލިހު ވީ ހިސާބެއް އެނގެން ވަރަށް ބޭނުންވެފަ އެވެ. ޝޯއަކުން ނުވަތަ ލަވައަކުން ވެސް މި ދެ ތަރިން އެއްކޮށް ފެންނަލެއް މިހާރު ވަނީ ވަރަށް ވެސް މަދުވެފަ އެވެ. ހާއްސަކޮށް ބޮޑެތި ޝޯތަކުގައި ވެސް ދެ ތަރިން ޕާފޯމް ކުރަނީ ވަކިވަކިން އެވެ.\nއެންމެފަހުން މި ދެ ތަރިން އެއްކޮށް ފެނިލާފައި ވަނީ މިދިޔަ ޑިސެމްބަރު މަހު ބޭއްވި ދިވެހި ފިލްމް އެވޯޑްސް ހަފްލާގެ ތެރެއިންނެވެ. ނަމަވެސް އެ ހަފްލާގައި ވެސް މި ދެ ތަރިންގެ ހުށަހެޅުމެއް ފެނިފައެއް ނުވެ އެވެ. އެދެ ތަރިން ތިބީ ހަމައެކަނި އޯޑިއެންސްގަ އެވެ. އަދި މީރާ މިފަހުން އުފެއްދި އޭނާގެ އަމިއްލަ ބޭންޑްގައި ވެސް ފާލިހްއަށް ޖާގައެއް ނުލިބުނެވެ.\nމީރާ އާއި ފާލިހު ވަނީ އަވަސްއަށް އޭގެ ސަބަބު ކިޔައިދީފަ އެވެ. މީރާ އާއި ފާލިހު ވެސް ބުނީ ދެ މީހުން ވެސް މި ދުވަސްކޮޅު އަމިއްލަ މަސައްކަތުގައި ގިނަ ވަގުތު އުޅޭތީވެ ބިޒީވެފައި ތިބީ ކަމަށެވެ. މިހާރު ބޮޑަށް އިސްކަންދެނީ މަސައްކަތައް ކަމަށް ދެ ތަރިން ވެސް ބުންޏެވެ.\n"އެހެންޏާވެސް މަސައްކަތް ނެތީކީ ނޫން. އެބަހުރި ބައިވަރު ވޯކްސް. އެކަން ކަމަށް ބޮޑަށް މި ވަގުތު މި ފޯކަސް ކުރަނީ." ނަމަވެސް މިއުޒިކީ ދާއިރާގެ މަސައްކަތް މި ދުވަސްކޮޅަށް ކުޑަކޮށް މަޑުޖައްސާލާފައިވާ ކަމަށް ބުނަމުން މީރާ ބުންޏެވެ.\n"އެއީ ނުފެންނަނީކޭ ނޫނޭ. އެއީ މި ދުވަސްކޮޅަށް އޮތް ގޮތް، ވޯކް ހޯދާތީވެ އަސްލު. އެހެންވެ އަނެއް ގޮތައް ނުފެންނަނީ" ފާލިހު ބުންޏެވެ.\nފާހިލު ބުނީ ބައެއް ޝޯތަކުގައި ޕާފޯމްކުރަން ފުރުސަތުތައް މިހާރުވެސް ލިބޭ ކަމަށާއި، ނަމަވެސް ދެ މީހުން އެއްކޮށް އަރާ ވަރުގެ ބޮޑު ޕާފޯމަންސަކަށް ނުވާތީ ނުފެންނަނީ ކަމަށެވެ.\nމި ދެތަރިން އެއްކޮށް މި ދުވަސްކޮޅު ނުފެނުނު ކަމުގައި ވީނަމަވެސް މި ދެ ތަރިންގެ ފޭނުން މާޔޫސްވާނެ ކަމެއް ނެތެވެ. މީރާ އަދި ފާލިހު ބުނީ މި އޮތީ އާ އަހަރެއް ފެށިފައި ކަމަށާއި އަވަސް މުސްތަގުބަލެއްގައި ދެ މީހުން އެއްކޮށް ބޮޑު ޕާފޯމެންސަކުން ފެނިލާނެ ކަމަށެވެ.


Kashmir Ge Hizbul Mujaahideen Ge Leader Maraalaifi - Vaguthu\nކަޝްމީރުގެ ހިޒްބުލް މުޖާހިދީންގެ ލީޑަރު މަރާލައިފި\n10 މަސް ކުރިން ( ނޮވެމްބަރު 3, 2020 )\nއިންޑިއާ އާއި ޕާކިސްތާނުގެ ދެމެދުގައި އޮންނަ ކަޝްމީރުގެ މިނިވަންކަމަށް މަސައްކަތްކުރާ ހިޒްބުލް މުޖާހިދީންގެ ލީޑަރު، ސައިފުﷲ މަރާލާފައިވާ ކަމަށް އިންޑިއާ އަސްކަރިއްޔާއިން ބުނެފިއެވެ.\nއިންޑިއާ ސިފައިން ސައިފުﷲ މަރާލާފައި ވަނީ އާދީއްތަ ދުވަހުގެ ވަގުތެއްގައި ކަޝްމީރުގެ ރަންގްރެޓް ސަރަޙައްދުގައި އެ ޖަމާޢަތުގެ ހަނގުރާމަވެރިންނާއި ކުރިމަތިލުމަށްފަހު އެވެ.\nމިކަން ހާމަކޮށް ކަޝްމީރުގައި ހަރަކާތްތެރިވާ އިންޑިއާ އަސްކަރިއްޔާގެ އިސް އޮފިޝަލެއް ކަމަށްވާ، އިންސްޕެކްޓާ ޖެނެރަލް އޮފް ޕޮލިސް، ވިޖޭ ކުމާރު ވިދާޅުވީ މިއީ އިންޑިއާއަށް ލިބުނު ބޮޑު ކާމިޔާބީއެއް ކަމަށެވެ. އަދި ސައިފުﷲ މަރާލެވުމަކީ ހިޒްބުލް މުޖާހިދީން ވަރަށް ބޮޑަށް ބަލިކަށިވެގެންދާނެ ކަމެއް ކަމަށްވެސް އޭނާ ވިދާޅުވިއެވެ.\nހިޒްބުލް މުޖާހިދީން ޖަމާޢަތަކީ އިންޑިއާގެ ކިބައިން ކަޝްމީރު ޙިމާޔަތްކުރުމަށްޓަކައި ހަނގުރާމަކުރާ ޖަމާއަތެކެވެ. އެ ޖަމާޢަތަކީ ކަޝްމީރުގެ މިނިވަންކަމަށް މަސައްކަތްކުރާ އެންމެ ދުވަސްވީ ޖަމާޢަތްވެސް މެއެވެ.\nއެ ޖަމާޢަތުގެ ލީޑަރު ކަމަށް ސައިފުﷲ އައްޔަން ކުރެވުނީ، ކުރިން ލީޑަރުކަމުގައި ހުރި ރިޔާޒް ނައިކޫ މަރާލުމުންނެވެ. ނައިކޫ މަރާލާފައި ވަނީ މިއަހަރުގެ މޭއި މަހުގެ ތެރޭގައެވެ.\nނައިކޫގެ ފަހުން ހިޒްބުލް މުޖާހިދީންގެ ލީޑަރުކަމަށް އައްޔަންކުރެވުނު ސައިފުﷲ މަރާލުމާއި ގުޅިގެން މީސްމީޑިއާގައި އިންޑިއާގެ އިސް ބައެއް ބޭފުޅުންނާއި އާންމުން އަންނަނީ އުފާ ފާޅުކުރަމުންނެވެ. އެމީހުން ޤަބޫލުކުރާ ގޮތުން މިއީ އެމީހުންގެ ހިންދޫ ދީނަށްވެސް ލިބުނު ނަސްރެކެވެ.\nބިމުގެ މައްސަލައިގައި ކޯޅުންބޮޑު އިންޑިއާ އާއި ޕާކިސްތާނުން ވެސް ކަޝްމީރުގެ މިލްކުވެރިކަމަށް ދަޢުވާ ކުރެއެވެ. އެތައް އަހަރެއްވެގެން ގޮސްފައިވާ މި ނުތަނަވަސްކަމުގެ ތެރެއިން ތިން ފަހަރެއްގެ މަތީން ދެޤައުމުގެ ދެމެދުގައި ހަނގުރާމަވެސް ކުރެވުނެވެ.\nއެންމެ ފަހުން ކަޝްމީރުގެ މަޝްރަހު ހޫނުވެގެން ގޮސްފައި ވަނީ، ކަޝްމީރަށް އިންޑިއާގެ ޤާނޫނުތަކުން ލިބިދޭ ހާއްސަ ބާރުތައް ނިގުޅައިގަތުމުންނެވެ.\nއިންޑިއާ ސިފައިން ދޭތެރެ ދޭތެރެއިން ކަޝްމީރުގެ ފާކިސްތާނު ފަޅިއަށް ހަމަލާތައް އަމާޒުކުރަމުން ދެއެވެ. މިގޮތުން މީގެ މަހެއްހާ ދުވަސް ކުރިން ކަޝްމީރުގެ އާންމުން ދިރިއުޅޭ ސަރަޙައްދަކަށް ހަމަލާދީ ދެ މީހަކު މަރާލި ހާދިސާ ވެސް ފާހަގަކޮށްލެވެއެވެ.\nމިއަހަރުގެ މިހާތަނަށް ކަޝްމީރުގައި ހިނގަމުންދާ ކުރިމަތިލުންތަކުގައި ސަތޭކައަށްވުރެ ގިނަ މީހުން މަރުވެފައިވާ ކަމަށް ރިޕޯޓްތައް ބުނެއެވެ.\nއިންޑިއާ ކަޝްމީރުގައި އުލްހިޔާ ކަތިލުން މަނާ ކުރުމަށް ފަހު، ހުއްދަ ދިން ކަމަށް ބުނެފި\nނޮވެމްބަރު 3, 2020 19:45\nނޮވެމްބަރު 4, 2020 00:09\nލާދީނީ މީހަކައް ނުވިސްނޭނެ ކިޔާ ދިނަސް. ޓެރަރިސްޓުންނަކީ ރޭޕިސްތާންގެ މުޝްރިކުން.\nނޮވެމްބަރު 4, 2020 00:08\nޔާﷲ އެ އަޚާގެ ޝަހާދަތް ގަބޫލް ކުރައްވައިފާދޭއެވެ.އާމީން


Kaadehdhoo aiport ge massalaiga dhauvaa kuree nuhaggun ehcheh hoadhaakah noon: Gasim | Mihaaru\nޚަބަރު / ސުޕްރީމް ކޯޓް\nކާޑެއްދޫ އެއާޕޯޓްގެ މައްސަލާގައި ދައުވާކުރީ ނުހައްގުން އެއްޗެއް ހޯދާކަށް ނޫން: ގާސިމް\nގާސިމް: ކާޑެއްދޫ އެއާޕޯޓްގެ މައްސަލާގައި ދައުވާކުރީ ނުހައްގު އެއްޗެއް ހޯދަން ނޫން ކަމަށް ވިދާޅުވި --- ފޮޓޯ/މިހާރު\n07 ޖެނުއަރީ 2021\nގދ. ކާޑެއްދޫ އެއާޕޯޓް އަތުލި މައްސަލާގައި ވިލާ އެއާ އިން ކޯޓަށް ދިޔައީ ނުހައްގުން ދައުލަތުގެ އަތުން އެއްޗެއް ހޯދަން ނޫން ކަމަށް ވިލާގެ ޗެއާމަން އަދި ޖުމްހޫރީ ޕާޓީގެ ލީޑަރު ގާސިމް އިބްރާހިމް މިއަދު ސުޕްރީމް ކޯޓުގައި ވިދާޅުވެއްޖެ އެވެ.\nކާޑެއްދޫ އެއާޕޯޓް ހިންގުން ވިލާ އެއާއަށް 2013 ގައި ދިނުމަށް ފަހު ކުރީގެ ރައީސް އަބްދުﷲ ޔާމީންގެ ވެރިކަމުގައި ޖެނުއަރީ، 2017 ގައި ސަރުކާރުން ވަނީ އެތަން އަތުލައިފަ އެވެ. އެ މައްސަލަ ވިލާ އެއާ އިން ކޯޓަށް ހުށަހެޅުމުން ނޮވެމްބަރު، 2018 ގައި ސިވިލް ކޯޓުން ނިންމީ އެއްބަސްވުން ބާތިލްކުރީ ގާނޫނާ ޚިލާފަށް ކަމަށާއި ގެއްލުމުގެ ބަދަލު ހޯދަން ދައުވާ ކުރުމުގެ ހައްގު ވިލާ އެއާއަށް އޮންނާނެ ކަމަށެވެ. އެ ހުކުމް މިދިޔަ އަހަރު ހައި ކޯޓުން އޮތީ ދަމަހައްޓައިފަ އެވެ. ސަރުކާރުން އެތަން އަތުލީ ސިވިލް އޭވިއޭޝަން އޮތޯރިޓީގެ މިންގަނޑުތަކާ ޚިލާފަށް އެތަން ހިންގާ ކަމަށް ބުނެ އެވެ.\nއެ މައްސަލަ ދައުލަތުން އިސްތިއުނާފް ކުރުމުން ސުޕްރީމް ކޯޓުގައި މިއަދު ބޭއްވި އަޑުއެހުމުގައި ގާސިމް ވިދާޅުވީ ސިވިލް އޭވިއޭޝަން އޮތޯރިޓީގެ މިންގަނޑުތަކާ ޚިލާފަށް ކާޑެއްދޫ އެއާޕޯޓް ހިންގި ނަމަ، އެތަން ވަގުތުން ހުއްޓާލަން އަންގާފައި އޮންނާނެ ކަމަށެވެ. އެ އެއާޕޯޓަށް ބޭނުންވާ އެކި މެޝިނަރީ ހޯދުމަށް 114 މިލިއަން ރުފިޔާ ވިލާ އިން ޚަރަދުކުރި ކަމަށާއި އެއްބަސްވުމާ ވިލާއިން ޚިލާފްވި ނަމަ، ތިން އަހަރު ވަންދެން އެތަން ހިންގުން ވިލާ އެއާއަށް ދީފައި ނޯންނާނެ ކަމަށް ގާސިމް ވިދާޅުވި އެވެ. މިހާރު ވެސް އެތަން ހިންގަނީ ކުރިން އޮތް ހާލަތުގައި ކަމަށް ގާސިމް ވިދާޅުވި އެވެ.\n"އަޅުގަނޑުމެން މި ކުރަނީ ހައްގު ދައުވާއެއް. އަޅުގަނޑުމެން އެއްވެސް ކަހަލަ ގޮތަކަށް ބޭ އިންސާފުން ސަރުކާރުން އެއްޗެއް ހޯދައިގަތުމުގެ ބޭނުމުގައެއް ނޫން. އެތަނަށް މިދެންނެވިހެން 114 މިލިއަނަށް ވުރެ ގިނަ ރުފިޔާ ޚަރަދުކޮށް، އެތަން އަޕްގްރޭޑްކޮށް އޭގެފަހުން ތިން އަހަރު ވެގެންދާއިރު ވެސް އެތަން ހިންގަމުން އެ ދަނީ އެއްވެސް ކަމެއް ސަރުކާރުން ކުރައްވާފައެއް ނެތް." ގާސިމް ވިދާޅުވި އެވެ.\nގާސިމް ވިދާޅުވީ އެ އެއްބަސްވުމުގެ ދަށުން ސަރުކާރުން ވިލާ އަށް ދޭން ޖެހުނު ބ. މެންދޫ އެ ކުންފުންޏާ ހަވާލު ނުކޮށް ތިން އަހަރު ވަންދެން އެކި ބަހަނާތައް ސަރުކާރުން ދައްކަމުން ދިޔަ ކަމަށާއި ސަރުކާރުން އަމަލުކުރީ ޖެއްސުންކުރާ ފަދަ ގޮތަކަށް ކަމަށެވެ. އަދި އެހެން ރަށެއް ދޭން އެދުމުން ވެސް އެކަން ހަމަޖައްސައިނުދިން ކަމަށް ގާސިމް ވިދާޅުވި އެވެ.\n"ދައުލަތުގެ ތެރޭގައި އޮތް ރަށެއް ދައުލަތުން އަޅުގަނޑުމެންނަށް ދީފައި މި ބުނަނީ އެއީ މިހާރު ދެވެން ނެތް ރަށެކޭ. ދެން އެކަން ދިގު ދަންމަމުން ދިގު ދަންމަމުން ގޮސް، މާ ދުރުގައި އޮތް ފިނޮޅެއް ދައްކާފައި އެގޮތަށް އެ ޖެއްސުން ކުރުމުގެ އުސޫލެއްގެ ތެރެއިން ދިޔަ ވާހަކަ އަޅުގަނޑު ދެރަވޭ، ލަދު ގަނޭ އިނގޭތޯ،" ގާސިމް ވިދާޅުވި އެވެ.\nވިލާ އެއާގެ ވަކީލް ކުރީގެ ޕީޖީ އަހުމަދު މުއިއްޒު ވިދާޅުވީ ވިލާ އެއާއާ މެންދޫ ހަވާލުނުކޮށް ސަރުކާރުން ތިބި ތިބުމަކީ އެ އެއްބަސްވުމާ ދައުލަތުން ވެސް ޚިލާފްވުން ކަމަށާއި އެހެންވެ، އެއްބަސްވުމާ ޚިލާފްވީ ވިލާ އެއާއިން ކަމަށް ބުނުމުގެ ފުރުސަތު ދައުލަތަށް ނޯންނާނެ ކަމަށެވެ. އަދި އެއްބަސްވުން އޮތް ގޮތުން، މައްސަލައެއް ދިމާވެއްޖެ ނަމަ، ދެ ފަރާތުގެ ދެމެދުގައި މަޝްވަރާކުރަން ޖެހޭ ކަމަށާއި އެކަމަކު އެއްބަސްވުން ބާތިލްކުރުމުގެ ކުރިން އެ މަރުހަލާ ދައުލަތުން ފުރިހަމަ ނުކުރާ ކަމަށް މުއިއްޒު ވިދާޅުވި އެވެ.\nއޭނާ ވިދާޅުވީ ސިވިލް އޭވިއޭޝަން އޮތޯރިޓީން އަބަދުވެސް އެއާޕޯޓްތައް އިންސްޕެކްޓް ކުރާ ކަމަށެވެ. އެކަމަކު ބައެއް ކަންކަމަކީ ދުރު މުސްތަގްބަލްގައި އިސްލާހު ކުރަން ޖެހޭ ކަންކަން ކަމަށް ވިދާޅުވި އެވެ. އަދި ވަގުތުން އެއާޕޯޓް ހުއްޓާލަން ޖެހޭ މައްސަލައެއް ފެނުނު ނަމަ، އެގޮތަށް އަންގާފައި އޮންނާނެ ކަމަށް ވެސް ވިދާޅުވި އެވެ.\nނަމަވެސް ދައުލަތުން ބުނީ ކާޑެއްދޫ އެއާޕޯޓް ވިލާ އެއާއިން ހިންގަމުން ދިޔައީ ސިވިލް އޭވިއޭޝަން އޮތޯރިޓީގެ ސަލާމަތީ މިންގަނޑުތަކާ އެއްގޮތަށް ނޫން ކަމަށް ވާތީ އެއީ އެއްބަސްވުމާ ޚިލާފުވުން ކަމަށެވެ. އެހެންވެ، އެކަންކަން ރަނގަޅު ކުރަން ވިލާއަށް ސިވިލް އޭވިއޭޝަން އޮތޯރިޓީން އިތުރު ފުރުސަތެއް ދިންތޯ ބަލަން ނުޖެހޭ ކަމަށް ދައުލަތުން ދެކެ އެވެ. ނުވަތަ އެއާޕޯޓް ހިންގުން ހުއްޓާލަން ސިވިލް އޭވިއޭޝަން އޮތޯރިޓީން އަންގާފައި ނެތް ނެތުމަކީ އެއްބަސްވުން ބާތިލްކުރުމުގެ ހައްގު ދައުލަތަށް ގެއްލިގެން ދިއުން ނޫން ކަމަށް ވެސް ދައުލަތުން ބުންޏެވެ.\nފަނޑިޔާރު ހުސްނުއް ސުއޫދާއި ފަނޑިޔާރު އައިޝާ ޝުޖޫން މުހައްމަދާއި ފަނޑިޔާރު މަހާޒް އަލީ ޒާހިރު ބައްލަވާ އެ މައްސަލާގެ މިއަދުގެ އަޑުއެހުން ނިންމާލީ އިތުރު އަޑުއެހުމެއް ފަހުން ބާއްވާނެ ކަން އިއުލާންކުރުމަށް ފަހު އެވެ.\nދެން އޮންނަ އަޑުއެހުމެއްގައި، ކާޑެއްދޫ އެއާޕޯޓަށް ވިލާ އިން ކުރި އިންވެސްޓްމަންޓްގެ އަގާއި ގެއްލުމުގެ ބަދަލަށް އެދޭ މިންވަރެއް ހުށަހަޅަން ފަނޑިޔާރުންގެ ބެންޗުން އެންގެވި އެވެ. އަދި ސަލާމަތީ މިންގަނޑުތަކަށް އަމަލު ނުކުރުމަކީ އެއްބަސްވުމުގެ އަސާސީ ޝަރުތަކާ ޚިލާފްވީ ކަމަށް ބަލައި، އެއްބަސްވުން ބާތިލް ކުރަން ހުއްދަވާނެ ކަމެއްތޯ ދައުލަތުން ސާފުކޮށްދޭން ވެސް ބެންޗުން އެންގެވި އެވެ.\nމެމްބަރު ގާސިމް އިބްރާހިމް (މާމިގިލި) ސުޕްރީމް ކޯޓް ކާޑެއްދޫ އެއާޕޯޓް ސިވިލް އޭވިއޭޝަން\n15 ކޮމެންޓް, 61 ރިއެކްޝަންސް\nތި ވިޔަފާރިވެރިން ހިއްސާވާ ޕަބްލިކް ބޭންކެއް ހަދަންވިނު، އޭރުންވެސް ތި ފައިސާގެ ތަދުމަޑުކަން ލުއިވެދާނެ\nގދ ގައްދޫ ، ވާދޫކައިރީގައި އޮތް ރަށެއް ރިސޯޓްހަދަން މަނިކުފާނު ނަގާގެން އުޅޭތާ ވިއްސަކަށް އަހަރުވެއްޖެ ، އެރަށްނުހެދިއޮތުމުން އެސަރަހައްދުގެ ރައްޔިތުންނަށް ކިހާބޮޑުގެއްލުމެއް އެލިބެނީ ، ދެން އެރަށް ސަރުކާރުން ނެގީމާ ބަދަލަށް އެތެއްމިލިއަންހޯދަން ކޯޓަށް ،\nއަޅުގަނޑެ ޖޭޕީޔަ ވޯޓެއް ނުދޭނަން ދެނެ.\nޖޭޕީގެ ތާއީދެއް ރައްޔިތުންގެ ނެއް.\nރައިސް ޔާމިންގެ ތަރައްގީ ރަނގަޅުކަމުން ނޮހޮވިދާނެ ކަމައް ހީކޮއް ރައިސް ޔާމިންގެ ވެރިކަން ވައްޓާލަން މަނިކުފާން ނިކުތީ.\nހުޅުމާލޭގަ ބާބަ ކިއު ހަދާތާ ކުރިމަތީގަ ހުރި ހުސްބިން މަނިކުފާން ހޯދީ ކިހިނެކުންދޯ؟\nޓްރަމްޕްވެސް ބުނާ ގޮތުން ކެޕިޓޯލް ހިލް އަށް ސަޕޯޓަރުން ވެއްދިއްޔަކީ ނުހައްގު އެތި ހޯދަކަށް ނޫން. ދެކަންވެސް ދެ ގައުމުގެ ގިނަ ރައްޔިތުންނަށް ފިސާރި ސާފު\nއަމިއްލަ ބާލީހަށް ބަންޑާރަ ކަފަ ލެއްވުން ދެއްތޯ؟\nމީ ލާރި ހިތިބޭފުޅެއް!


ޙަސަންމާހިރަކީ މާތް އިންސާނެއް – EPS School\nEPS School > މާޒީގެ ލިޔުންތައް > ޙަސަންމާހިރަކީ މާތް އިންސާނެއް\n(ޢަބްދުއްލަޠީފް އާދަމް (ގަބޭ)\nޙަސަން މާހިރަކީ މާތް އިންސާނެއް ކަމަށް މިދަންނަވަނީ އިސްލާމް ދީނުގެ މަތިވެރި ރިސާލަތުގެ ތެރެއިން އެކަން ހާމަވާން އޮތުމުންނެވެ.\n”އުގަންނައި ދިނުމަކީ’ އެންމެ މާތް އެއް މަސައްކަތެވެ. ﷲ އެންމެ ބޮޑަށް ލޯބިވެވޮޑިގެންވާ އަދި އެކަލާނގެ ރަސޫލާ އެންމެ ބޮޑަށް ލޯބިކުރައްވާ އެއް އަމަލެވެ. އެކަން ކީރިތި ޤުރްއާނުގެ މޫރިތި އާޔަތްތަކުންނާއި ރަސޫލާގެ ހަދީޘްފުޅުތަކުން ފެނި ސާބިތުވާން އެބަހުއްޓެވެ.\nކަންމިހެން އޮތް އިރު 30 ވަރަކަށް އަހަރު އީޕީއެސް ސްކޫލުގެ ޕްރިންސިޕަލްކަން ޙަސަން މާހިރު ކޮށްދެއްވަވާފައިވަނީ ސައްތައިން ސައްތަ ހިލޭ ސާބަހަށް ކަމަށްވުމީ ޙަސަން މާހިރު ކުރައްވާފައިވާ މާތް އަޅުކަމެއްގެ ގޮތުގައި ނޫނީ އަޅުގަނޑު ނުދެކެމެވެ.\nހަމައެއާއިއެކު މާތްﷲ އެންމެ ލޯބި ކުރައްވަވަނީ އަދުލުވެރިންނަށެވެ. ހަސަން މާހިރަކީ ކޯޓެއްގެ ފަނޑިޔާރެއް ނޫން ނަމަވެސް 30 ވަރަކަށް އަހަރު ކޮންމެ ދުވަހަކު އެތައް ދަރިވަރުންނާއި އެތައް މުދައްރިސުންގެ މައްސަލަތަކަށް ޙުކުމް އިއްވެވި ބޭފުޅެކެވެ. އެއިން އެއްވެސް ފަރާތަކުން ޙަސަން މާހިރުގެ އެއްވެސް ނިންމެވުމަކީ ބޭ އިންޞާފުން ނިންމެވި ނިންމެވުމެއް ކަމަށް ބުނާ އަޑު އިވިފައެއް ނެތެވެ.\nގަލަމެއް ބަނޑަށް ކޮށްޕައިގެން ލޯވަޅެއް އެޅޭނެނަމަ އަޅުގަނޑުގެ ބަނޑުގައި ލޯވަޅެއް ހުރީހެވެ. އަޅުގަނޑުގެ ކަންހުޅީގައި ހިއްޕެވި ޢަދަދު ކަންހުޅީގައި ފަޅާފައިވާ އިސްތަށްޓަށްވުރެ އެތައް ގުނައެއް އިތުރުވާނެއެވެ. ނަމަވެސް އެހުރިހައި ކަންކަން ކުރެއްވެވީވެސް ހަމަ އިންޞާފުންކަމަށް އަޅުގަނޑު އަބަދުވެސް ހެކިވާނަމެވެ. އަދި މިއަދު އަޅުގަނޑު މުޖުތަމަޢަށް މިފެންނަ ގޮތަށް ފެންނަން މިހުރީ ވެސް ހަސަން މާހިރު އެކަންކަން ކުރެއްވެވީތީ ކަމަށްވެސް ހިތުގެ އަޑިން ޤަބޫލުކުރަމެވެ.\nދެން އޮތީ ކެތްތެރިކަމެވެ. 30 އަހަރުވަންދެން އެފަދަ ޗެލެންޖިން މަޤާމެއްގައި ހުންނެވުމަށްފަހު ވަކިވެވަޑައިގަންނަވާން ޖެހިވަޑައިގަންނަވާއިރު، ކުރިމަތިވެ ވަޑައިގަންނަވާނެ ހުރަސްތަކެއް ހުންނާނެއެވެ. ހުރިވެސް މެއެވެ. އެހުރިހާ ހުރަސްތަކާއެކުވެސް ކުރިމަތިލެއްވީ ވަރަށްވެސް ކެތްތެރިކަމާ އެކުގައިކަމަށް ޙަޤީޤަތް ދެނެވަޑައިގަންނަވާ ބޭފުޅުން ހެކިވެ ވަޑައިގަންނަވާނެއެވެ.\nސްކޫލަށް ލިބުނު ފައިސާ ސޭވް ކުރައްވަމުން ގެންދެވީ އިންތިހާއަށް ޚަރަދު ކުޑަކުރައްވައިގެންނެވެ. ބޭނުމަކީ ސްކޫލްގެ ކުރިއެރުމަށް ބޭނުންވާނެ މާލީ ކެރިފޯރުންތެރިކަން ހޯއްދެވޭނެފަދަ އިންތިޒާމެއް ކުރެއްވުމެވެ. މާހިރުގެ އެހުވަފެންފުޅު ޙަޤީޤަތަކަށްނުވީ މުޅީން އެހެން ސަބަބުތަކަކާ ހުރެއެވެ.\nދެން އޮތީ އުންމީދެވެ. ޙަސަން މާހިރު އެންމެ ފަހުން ވިދާޅުވި ބަސްފުޅު މިތަނުގައި ނަކަލުކޮށްލާނަމެވެ. “އީޕީއެސް އަބަދުވެސް ގެނައީ އެއިރަކު ޤައުމަށް އެންމެ ބޭނުންތެރި ގޮތަކަށް ބައްޓަންކޮށް ކާމިޔާބު ހޯދަމުން. އީޕީއެސްއެސް ހިންގުނު ނަމަ ރާއްޖޭގައި އެންމެ ފުރަތަމަ އަދި އެންމެ ބޮޑު ކޮލެޖަކަށް ފެންނަން ހުންނަން ޖެހޭނީ އީޕީއެސްއެސް ކޮލެޖް ނޫންތޯ؟”\nޚުލާޞާކޮށް ދަންނަވާނަމަ ޙަސަން މާހިރަކީ، މާތްﷲ މީސްތަކުންގެ ކިބައިގައި ބެހެއްޓުމަށް އަންގަވާފައިވާ މާތް ސިފަތަކުގައި ދެމިހުންނެވި ޝަރަފުވެރި ދިވެހި ދަރިއެކެވެ. ﷲ އެންގެވި މަގުން ކުރިއަށް ވަޑައިގެންނެވި މާތް ދަރިއެކެވެ. ފުރިހަމަ އުންމީދުތަކެއް ކުރައްވައި ޤައުމަށް ޚިދުމަތް ކުރެއްވުމުގައި ލާމަސީލު ނަމޫނާއެއް ދައްކަވާފައިވާ ބޭފުޅެކެވެ.\nރާއްޖޭގެ މުޅި ތާރީޚަށް ބެލި ނަމަވެސް 30 އަހަރުވަންދެން މިފަދަ ބޮޑު މަސްއޫލިއްޔަތެއް ހިލޭ ސާބަހަށް ކޮށްދެއްވާފައިވާ ހަމަ އެންމެ ދަރިއަކު ފެންނަން ނެތްކަމަށްވެފައިވުމަކީ ޙަސަން މާހިރުގެ ކިބައިން ފެނުނު އެންމެ ފާހަގަކުރެވޭ ސިފަ ކަމުގައި ޤަބޫލުކުރަންޖެހޭ ކަން އެއީ ފާހަގަކުރަންޖެހޭ ކަމެކެވެ.\nމާތްﷲ މަރުޙޫމްގެ ފުރާނަފުޅަށް ސުވަރުގޭގެ މަތިވެރި ނިޢުމަތް މިންވަރު ކުރައްވަވާށިއެވެ! އާމީން.!\nމާހިރުގެ ތަޢުޒިޔާ ފޮތުން…….\nޙަސަން މާހިރުގެ ހަނދާނުގައި ޕްރިންސިޕަލްގެ ނަންފުޅު ރަންއަކުރުން ވިދާބަބުޅާށިއެވެ.\nއީ.ޕީ.އެސް ގެރަންޔޫބީލް ފާހަގަކުރާ ވެބްސައިޓަށް މަރުހަބާ


Baaruthah nulibi othumun maru ge thahugeegu thah lasvaane: Commission\nބާރުތައް ނުލިބި އޮތުމުން މަރުގެ ތަހުގީގުތައް ލަސްވާނެ: ކޮމިޝަން\nވަކީލް ސުއޫދު- އަހުމަދު ޝުރާއު | އަވަސް\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ތަހުގީގު ކުރާ ރިޔާސީ ކޮމިޝަނަށް ބާރުތައް ނުލިބި ލަސްވުމާ ގުޅިގެން ތަހުގީގުތައް ލަސްވާނެ ކަމަށް އެ ކޮމިޝަންގެ ރައީސް ހުސްނުއް ސުއޫދު ވިދާޅުވެއްޖެ އެވެ.\nއެ ކޮމިޝަނަށް ބާރު ދިނުމަށް މަޖިލީހަށް ހުށަހަޅާފައިވާ "ދައުލަތުގެ ފައިސާއާއި މުދަލަށް ހިޔާނާތްތެރިވުމުގެ މައްސަލަތަކާއި ގޮތް ނޭނގޭ މަރުގެ މައްސަލަތައް ބެލުމުގެ ބިލް" ކޮމިޓީ މަރުހަލާއިން ދިރާސާ ކުރުމަށް ފަހު މަޖިލީހުގެ ތަޅުމަށް ވެސް ފޮނުވުނެވެ. ނަމަވެސް އެ ބިލު ފާސް ކުރަން އޮތް ދުވަހު ފާސް ކުރުމަށް ބޭނުންވާ އަދަދަކަށް މެންބަރުން ހާޒިރު ނުވެ،\nބިލު އަދިވެސް އޮތީ މަޖިލީހުގަ އެވެ.\nއެކަމާ ގުޅޭ ގޮތުން "އަވަސް" އިން ކުރި ސުވާލަކަށް ޖަވާބު ދެއްވަމުން ސުއޫދު ވިދާޅުވީ މަޖިލީހުގައި ބިލު ފާސް ނުވުމާ ގުޅިގެން ކޮމިޝަނުން ނެރެން ބޭނުންވި ނަތީޖާ ނެރުމުގައި ލަސްތަކެއް ވާނެ ކަމަށެވެ. އަދި އެ ދުވަހު މަޖިލީހުން ބިލު ފާސް ކުރި ނަމަ ތަހުގީގުތައް އަވަސް ކުރުމަށް މަގުފަހިވެ ފަސޭހަ ވެގެންދާނެ ކަމަށް ސުއުދު ވިދާޅުވި އެވެ. ނަމަވެސް މިހާރު އޮތް ގޮތުން ބައެއް ތަހުގީގުތައް ލަސްވުން އެކަށީގެންވާ ކަމަށް ވެސް ސުއޫދު ވިދާޅުވި އެވެ.\n"މައިގަނޑު ގޮތެއްގައި ދިމާވާނެ މައްސަލައަކީ ތަހުގީގުތައް ލަސްވުން، ބިލު ފާސްވެ ކޮމިޝަނަށް ބާރުތައް ލިބުނު ނަމަ އެ މަރުހަލާ އަވަސް ވާނެ، މިހާރު މަސައްކަތް ކުރުމުގައި ބައެއް ދަތިތައް ހުންނާނެ،" ސުއޫދު ވިދާާޅުވި އެވެ.\nއެ ކޮމިޝަނަށް ބާރު ދިނުމަށް މަޖިލީހަށް ބިލު ހުށަހެޅި އިރު އޮތީ އެ ކޮމިޝަނަށް ބޮޑެތި ބާރުތަކެއް ލިބޭ ގޮތަށެވެ. ނަމަވެސް ކޮމިޓީ މަރުހަލާ އިން ދިރާސާ ކުރުމަށް ފަހު ވަނީ ޕީޖީ އޮފީހުގައި ވަކި އޮފީހެއް ހެދުމާއި ތަހުގީގު ތަކުގެ ޝަރީއަތް ހިންގާ ތާރީހުތައް ބަޔާންކޮށްފައި އޮންނަ މާއްދާ ވަނީ އުނިކޮށްފަ އެވެ. އެއީ އިދިކޮޅު ޕީޕީއެމް އިން ވެސް އެންމެ ބޮޑަށް ކަންބޮޑުވުން ފާޅު ކުރި މާއްދާ ތަކެވެ.\nސުއޫދު ވިދާޅުވީ މަޖިލީހަށް ބިލެއް ހުށަހެޅުމުން މެންބަރުން ނިންމާނީ އެންމެ ރަނގަޅަށް ކަން ގަބޫލު ކުރާ ކަމަށެވެ. އަދި މިހާރު އުނިކޮށްފައިވާ ބައިތަކުގެ ސަބަބުން ތަހުގީގަށް އެއްވެސް އުނދަގުލެއް ނުވާނެ ކަމަށް ސުއޫދު ވިދާޅުވި އެވެ.\nރައްޔިތުންގެ މަޖިލިސް މަރުތައް ތަހުގީގު ކުރާ ކޮމިޝަން


BML Mobile Banking App gai BML ge Pay Wallet ge Khidhumaiy Tha'araf Koffi - AO News\nބޭންކް އޮފް މޯލްޑިވްސް ގެ މޯބައިލް ބޭންކިންގ އެޕް ގައި ބީއެމްއެލް ޕޭ ވޮލެޓްގެ ޚިދުމަތް މިއަދު ތައާރަފްކޮށްފިއެވެ.\nމި އަޕްގްރޭޑާއެކު، ކޮންޓެކްޓްލެސް ޕޭމަންޓްގެ ޚިދުމަތް އަދި ވޮލެޓް-ޓު-ވޮލެޓް ޓްރާންސްފަރ ގެ ޚިދުމަތް އެޕް މެދުވެރިކޮށް ލިބިގެންދާނެއެވެ.\nއަލަށް ތައާރަފް ކުރެވުނު މި ޚިދުމަތާއެކު، ބީއެމްއެލް މޯބައިލް ބޭންކިންގ އެޕް މެދުވެރިކޮށް ހަލުވިކަމާއި ރައްކާތެރިކަމާއެކު ޕޭމަންޓް ފުރިހަމަ ކުރުމަށް ކަސްޓަމަރުންނަށް ސްކޭން ޓު ޕޭ ގެ ޚިދުމަތް ބޭނުންކުރެވޭނެއެވެ. އަދި ހަމައެކަނި މޯބައިލް ނަންބަރު ބޭނުންކޮށްގެން އާއިލާ އާއި ރަހުމަތްތެރިންނަށް ފައިސާ ވެސް ފޮނުވޭނެއެވެ.\nމިކަމާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިންގ ޑިރެކްޓަރ ޓިމް ސޯޔަރ ވިދާޅުވީ ރައްކާތެރިކަމާއި ފަސޭހަކަމާއެކު ބޭންކިންގ ޚިދުމަތް ކަސްޓަމަރުންނަށް ފޯރުކޮށްދިނުމަށް މޯބައިލް ބޭންކިންގ އެޕަށް އައު ބަދަލުތަކަކާއި އިތުރު ފީޗަރ ތަކާއެކު މިދިޔަ އަހަރު ގެނެވުނު ކަމަށެވެ. އަދި މިއަދު ޑިޖިޓަލް ވޮލެޓް އަދި ޕޭމަންޓް ފަންކްޝަންސް މޯބައިލް އެޕް ގައި ހިމެނިގެންދިޔުމާއެކު ކަސްޓަމަރުންނަށް މިހާރު އެއް އެޕް މެދުވެރިކޮށް ފައިސާ ދެއްކުމާއި ބޭންކިންގ ޚިދުމަތް ލިބިގެންދާނެ ކަމަށެވެ.\n“ކަސްޓަމަރުންނަށް ފައިސާ ދެއްކުމަށް ސްކޭން ޓު ޕޭ މެދުވެރިކޮށް ނުވަތަ އެންއެފްސީގެ ހިދުމަތް އެކުލެވޭ ފޯނެއް މެދުވެރިކޮށް ޓެޕް ޓު ޕޭ ބޭނުންކޮށްގެން ރާއްޖޭގެ ކޮންމެ ސަރަހައްދެއްގައި ހުރި މާރޗަންޓަކަށްވެސް އެޕް މެދުވެރިކޮށް ފައިސާ ފޮނުވޭނެ.” ޓިމް ސޯޔަރ ވިދާޅުވިއެވެ.\n“މިއަދު ގެނެވުނު ބަދަލަތަކާއެކު މޮބައިލް ބޭންކިންގ އެޕް އަކީ ކަސްޓަމަރުން ބޭނުންވާނެ ހަމައެކަނި ވޮލެޓް. މުޅި ދުނިޔޭގައިވެސް މޮބައިލް ބޭންކިންގ މެދުވެރިކޮށް ހަދާ ކޮންޓެކްޓްލެސް ޕޭމަންޓްތަކަކީ އެންމެ ރައްކާތެރި އަދި އެންމެ އަވަހަށް ފައިސާގެ މުއާމަލާތްކޮށްލެވޭ ގޮތް. މިފަދަ ޚިދުމަތެއް ބޭންކުގެ އެޕް މެދުވެރިކޮށް ދެވޭކަމީ އަޅުގަނޑުމެންނަށް ލިބޭ އުފަލެއް. އަޅުގަނޑުމެންގެ އަމާޒަކީ ޓެކްނޮލޮޖީ އަށް އިންވެސްޓްކޮށް ރާއްޖޭގެ އެކި ކަންކޮޅުތަކުގައި ތިއްބެވި އަޅުގަނޑުމެންގެ ކަސްޓަމަރުންނަށް ފުރިހަމަ ބޭންކިންގ ޚިދުމަތެއް ދިނުން.” ޓިމް އިތުރަށް ވިދާޅުވިއެވެ.\n2015 ވަނަ އަހަރު މުޅިން އަލަށް ރާއްޖެއަށް މޯބައިލް ބޭންކިންގ ޚިދުމަތް ބޭންކް އޮފް މޯލްޑިވްސް އިން ތައާރަފްކޮށްފައިވަނީ ކަސްޓަމަރުންނަށް ކޮންމެ ވަގުތަކު ކޮންމެތަނަކު ހުރެގެން ފަސޭހަކަމާއެކު ބޭންކިންގ ޚިދުމަތް ފޯރުކޮށްދިނުމުގެ ގޮތުންނެވެ.\nބޭންކުގެ 90 އިންސައްތަ ކަސްޓަމަރުން އިންޓަރނެޓް ބޭންކިންގ ޚިދުމަތް ބޭނުންކުރެއެވެ.\nސްކޭން ޓު ޕޭ: ޕީއޯއެސް ޓަރމިނަލް މެދުވެރިކޮށް “ސްކޭން ޓު ޕޭ” ނެންގެވުމަށްފަހު ނުވަތަ މަރޗަންޓް މެދުވެރިކޮށް ބީއެމްއެލް ކިއުއާރު ސްޓިކަރ ބޭނުންކޮށްގެން ކާޑާއި ނުލައި ބީއެމްއެލް މޯބައިލް ބޭންކިންގ އެޕް މެދުވެރިކޮށް ރައްކާތެރިކަމާއެކު ކަސްޓަމަރުންނަށް ފައިސާ ދައްކާލެވޭނެއެވެ.\nޓެޕް ޓު ޕޭ: ކަސްޓަމަރުންގެ އެންއެފްސީގެ ހިދުމަތް ހިމެނޭ ފޯން ޕީއޯއެސް މެޝިން ގައި ޖައްސާލުމުން ކާޑާއި ނުލައި ބީއެމްއެލް މޯބައިލް ބޭންކިންގ އެޕް މެދުވެރިކޮށް ރައްކާތެރިކަމާއެކު ކަސްޓަމަރުންނަށް ފައިސާދައްކާލެވޭނެއެވެ.\nމޯބައިލް ކީ-އިން: ޕޭމަންޓެއް ހެދުމުގެ ކުރިން، ކަސްޓަމަރުންނަށް ‘މޯބައިލް ކީ-އިން’ ނެންގެވުމަށްފަހު ފޯނު ނަންބަރު ޖެހުމުން ފައިސާ ދެއްކުމަށް ރިކުއެކްސްޓެއް ލިބޭނެއެވެ. މި ރިކުއެސްޓް އެޕްރޫވް ކުރުމުން ޕީއޯއެސް ޓަރމިނަލް މެދުވެރިކޮށް ފައިސާ ދައްކާލެވޭނެއެވެ.


ދިވެހިރާއްޖޭގެ އިސްލާމީ ޔުނިވަރސިޓީ (ކުއްލިއްޔާ އޮފް ޝަރީޢާ އެންޑް ލޯ)\nވަޒީފާ ހަމަޖެހޭ ތާރީޚުން ފެށިގެން 31 ޑިސެންބަރު 2021 ގެ ނިޔަލަށް.\n27 ނޮވެންބަރު 2020 ވަނަ ދުވަހުގެ 23:59 އަށް\nމިމަގާމަށް މީހަކު ހޮވުމަށް އިންޓަރވިއުކުރުން އޮންނާނީ 27 ނޮވެންބަރު 2020 އިން 30 ޑިސެންބަރު 2020 އާއި ދެމެދުގައެވެ. އިންޓަވިއު އޮންނާނެ ތަނަކާއި ވަގުތު ކެންޑިޑޭޓުންނަށް ދުރާލާ އެންގޭނެއެވެ. ވުމާއެކު ވަޒީފާއަށް ކުރިމަތިލާ ފަރާތްތަކުން، މަތީގައިވާ ތާރީޚްތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިއްބެވުން އެދެމެވެ.\nސުންގަޑި: 27 ނޮވެންބަރު 2020 2359


Hiyaanaathuge faisaa FAM aa gulhey, FIFA ah hushahalhaanan: Ali Waheed\nމޯލްޑިވްސް ފުޓްބޯޅް އެވޯޑްސް 2018 ގެ ތެރެއިން މިނިސްޓަރު އަލީ --- ފައިލް ފޮޓޯ: އަހުމަދު ޝުރާއު | އަވަސް\nއެމްއެމްޕީއާރްސީ ބޮޑު ހިޔާނާތުގެ "ފައިސާގެ ކަޅު ދަބަސްތައް" އެފްއޭއެމްގެ އެތެރެއިން ނެރުނު ވާހަކަ ފީފާ އާއި އޭއެފްސީގެ ވަފުދަށް ހުށަހަޅާނެ ކަމަށް ޔޫތު ސްޕޯޓްސް މިނިސްޓްރީ ވަގުތީ ގޮތުން ހިންގެވުމާ ހަވާލުވެ ހުންނެވި، މިނިސްޓަރު އަލީ ވަހީދު ވިދާޅުވެއްޖެ އެވެ.\nޔޫތު ސްޕޯޓްސް މިނިސްޓްރީގައި މިއަދު ބޭއްވި ޕްރެސް ކޮންފަރެންސްގައި ވާހަކަ ދައްކަމުން މިނިސްޓަރު ވަނީ، އެފްއޭއެމްއާ ގުޅިގެން ހުރި ކަންބޮޑުވުންތައް ފީފާ އާއި އޭއެފްސީގެ ޓީމަށް ހުށަހަޅާނެ ކަމަށް ބުނެފަ އެވެ. އެގޮތުން އެފްއޭއެމްގައި ކުރީގެ ރައީސް ޔާމީންގެ އަނބިކަނބަލުން ފާތިމަތު އިބްރާހިމްގެ ކެމްޕޭން އޮފީހެއް ހުޅުވުމުގެ ހުއްދަ އެފްއޭއެމްއިން ދިން މައްސަލަވެސް ފީފާ އަށް ހުށަހަޅާނެ ކަމަށެވެ.\n"މި ރާއްޖޭގައި ހިންގި އެންމެ ބޮޑު ސްކެންޑަލް [ހިޔާނާތް] ރައްޔިތުން އެންމެ ކަންބޮޑުވި ކަންތަކުގެ (ފައިސާ ގެ) ކަޅު ދަބަސްތައް އެފްއޭއެމުން ނެރުނު،" ތުހުމަތުތަކާއެކު މިނިސްޓަރު ވިދާޅުވި އެވެ. "ފީފާގެ ސްޓަޗިއުޓް [ގަވާއިދު] ގެ ކޮން މާއްދާއެއްގައި ތޯ މިކަން އޮތީ، މި ގައުމުގެ ހިނގާދިޔަ އެންމެ ބޮޑު ހިޔާނާތުގެ ކަޅު ދަބަސްތައް އެފްއޭއެމުން ނެރުނުކަން އެންމެނަން އެނގޭނެ."\nއެފްއޭއެމް އާއި ރާއްޖޭގެ ކުލަބުތަކާ މެދު އުފެދިފައިވާ ހިލާފުތަކާ ގުޅިގެން މިހާރު އުފެދިފައިވާ ހާލަތު ދެނެގަތުމަށް، ފީފާ އާއި އޭއެފްސީގެ ވަފުދެއް މާދަމާ މާލެ އައުމަށް ވަނީ ހަމަޖެހިފަ އެވެ. ތިން މެންބަރުންގެ ވަފުދުން އެފްއޭއެމް އާއި ކުލަބުތަކާއި، ސްޕޯޓްސް މިނިސްޓްރީ ވަގުތީ ގޮތުން ހިންގެވުމާ ހަވާލުވެ ހުންނެވި މިނިސްޓަރު އަލީ އާ ބައްދަލު ކުރަން ބޭނުންވާ ކަން ފީފާއިން ވަނީ އަންގާފަ އެވެ.\nމިނިސްޓަރު ވިދާޅުވީ، ކޮރަޕްޝަންގެ ކަޅު ދަބަސްތައް އެފްއޭއެމުން ނެރުނު މައްސަލައިގެ އިތުރުން އެފްއޭއެމްގައި ކެމްޕޭން އޮފީހެއް ހިންގުމުގެ ހުއްދަ ދިން ވާހަކަވެސް ފީފާ އާއި އޭއެފްސީގެ ވަފުދާއެކު ބާއްވާ ބައްދަލު ވުމުގައި ހުށަހަޅާނެ ކަމަށެވެ.\n"ދުނިޔޭގެ އެއްވެސް ތަނެއްގައި ފުޓްބޯޅަ އިދާރާގެ ތެރޭގައި ސިޔާސީ އޮފީހެއް ނުހަދާނެ، އެއީ ސެކަންޑް ޕާޓީ، ތާޑް ޕާޓީ، ފޯތު ޕާޓީ ވިޔަސް އެހެން ނުހެދޭނެ،" މިނިސްޓަރު ވިދާޅުވި އެވެ. "އަޅުގަނޑުމެން ސާފު ކުރާނަން ފީފާގެ ސްޓަޗިއުޓްސްގެ ކޮން މާއްދާއަކުން ތޯ އެފްއޭއެމްގެ އެތޭރެގައި ސިޔާސީ އޮފީހެއް އެފްއޭއެމުން ހެދީ."\nކަޅު ދަބަސްތަކުގައި އެފްއޭއެމުން ފައިސާ ނެރުނުކަން ސާބިތު ކޮށްދެވޭނެތޯ ސުވާލު ކުރުމުން މިނިސްޓަރު ވިދާޅުވީ، ފުލުހުން އެފްއޭއެމްއަށް ވަދެ ކަޅު ދަބަސްތަކެއް ގެންދިޔަ ކަން ރާއްޖޭގެ އެންމެންނަށް އެނގޭނެ ކަމަށެވެ.\n"އަޅުގަނޑު ހަދަހަދައިގެން ދައްކާ ވާހަކަތަކެއް ނޫންކަން ތިބޭފުޅުންނަށް އެނގިވަޑައިގަންނަ ވާނެ ފުލުސް އޮފީހުން ސާފު ކުރައްވާ ފުލުހުން ތަހްގީގަށް އެފްއޭއެމްއަށް ނުވަދޭތޯ ފުލުހުންގެ ކިބައިން ސާފު ކުރައްވާ،" އަލީ ޖަވާބު ދެއްވި އެވެ. "އަޅުގަނޑު ހުރި ރާއްޖެއިން ބޭރުގައި، އަޅުގަނޑުވެސް ނޫހުން ކީން ވަރަށް ސާފުކޮށް އެނގޭ އެފްއޭއެމްއަށް ފުލުހުން ވަން ތި ފިނިފެންމާ ލޯންޗު ގޮވުމުގެ ހާދިސާއަށް ފަހުގައިވެސް."\nއޭނާ ވިދާޅުވީ ފީފާގެ ޓީމާ އެކަން ހިއްސާ ކުރުމަކީ ޑިޕްލޮމެޓިކް ގޮތެއް ނޫން ކަމަށް އޭނާ ނުދެކޭ ކަމަށެވެ.\n"ކިހިނެއްވެގެންތޯ ޑިޕްލޮމެޓިކް ވާހަކައަކަށް ނުވާނީ ވައްކަން ކުރާ ވާހަކަ، ބޮޑު ސަރުކާރެއް މި ބަދަލު ކުރީ ތި ކަޅު ދަބަސްތަކަކާ ހެދި،" އަލީ ވާހަކަ ދެއްކި އެވެ. "ދެން އެއަށް ވުރެ ވަކި ޑިޕްލޮމެޓިކް ވާހަކަ އެއް ކޮބައިތޯ، ފީފާއަށް މިކަން އެނގެން ޖެހޭނެ،"\nއޭނާ ވިދާޅުވީ، ޔޫތު ސްޕޯޓްސް މިނިސްޓްރީން ދެކޭ ހައްލު ފީފާއަށް ހުށަހަޅޭނެ ކަމަށެވެ. ހައްލަކީ ސީޔާސީ ނުކޮށް އިތުބާރު ނެތްކަމުގެ ވޯޓަށް ފުރުސަތު ދީ އިތުބާރު ހޯދަން މަސައްކަތް ކުރުން ކަމަށް އަލީ ވިދާޅުވި އެވެ.\nފީފާ އެފްއޭއެމް އަލީ ވަހީދު


ވާލޯބި ދެންނޭނގޭހޭ (34) – Feshun.mv\n24 ޑިސެމްބަރ 2021 - 15:07\nތިރީސްތިންވަނަ އަދަދާއި ގުޅޭ\n"ކަލޭ... ކަލޭ މިތާ ކީއްކުރަނީ؟ މިހާރު ވާހަކަވެސް ދެއްކެން ފެށީތަ؟" ދެލޯބޮޑުވެފައި ހުރެ މާހާ އަހައިލިއެވެ. މަލާމާތުގެ ހިނިތުންވުމެއް އީކްގެ ތުންފަތުގައި ކުޅެލިއެވެ. "އަހަރެންގެ ކަންތައް އެހައި ވަރަށް ބަލާ މީހަކަށް އެކަން ނޭނގުނީމަ އަޖައިބު ވެއްޖެ.. އީވާންގެ ލޯބީގަ އެހައިވެސް ބޮޑަށް މާހާ ކަނުވީތަ؟" ސީދާ މާހާގެ ދެލޮލަށް ބަލަންހުރެ އީކް އަހައިލިއެވެ.\n"އީވާން.. މީ.. މީ ކޮންކަމެއް..؟ އީވާން ބުނި ގޭގަ އެކަކުވެސް ނެތޭ.." ބުނާނެ އެއްޗެއް ނުވިސްނުމުން އެނބުރި އީވާންއަށް މާހާ ބަލައިލީ އެހީއަކަށް އެދޭފަދައިންނެވެ. އޭރު ނިކަން ހިނިއައިސްފައި އެއްފައި މައްޗަށް އަނެއްފައި އަރުވައިލައިގެން އީވާން އިނެވެ. މާހާ ބަލައިލުމާއެކު ނިތްއަރުވައިލީ ކިހިނެއް ވީތޯ އަހައިލާ ކަހަލަ ގޮތަކަށެވެ. އީވާންގެ އެފަރުވާކުޑަ އަމަލުން މާހާގެ ދެބުމަ ގޮށްޖެހުނީ ހިނދުކޮޅެއްގެ ތެރޭގައެވެ. ފާއިތުވެދިޔަ ދުވަސްތަކާމެދު ފުންކޮށް އޭނާއަށް ވިސްނުން ހިންގައިލެވުނީ ދެނެވެ. ވިސްނެމުންދިޔަ ވަރަކަށް ނިތަށް ޖަމާވެފައިވި ރޫތައް ފިލަމުންގޮސް މާހާގެ މޫނުމަތިން ހާސްކަން ފައުޅުވެލިއެވެ. ހިންދިރުވައިލަމުން އެއްފަހަރު އީވާންއަށް އަދި އަނެއްފަހަރު އީކްއަށް އޭނާ ބަލައިލިއެވެ.\n"މީ.. މީ އީވާންގެ ޕްލޭނެއްތަ؟ އަހަރެންދެކެ ލޯބިވާކަމަށް ކުރީ އެކްޓްއެއް ދޯ.. މީ ހުސް އޮޅުވައިލުމެއްތަ؟" އަޑަށް ބާރުލަމުން އީވާންއާ ކުރިމަތިލައި އޭނާ އަހައިލިއެވެ. މާހާގެ ދެލޮލުން ހާމަވާންހުރި ރުޅިވެރިކަންފެނި އީވާން އިންތަނުން ތެދުވިއެވެ. އަދި އެއްފިޔަވަޅު މާހާއާ ގާތަށް އަޅައިލަމުން ލައިގެންހުރި ޖިންސްގެ ޖީބަށް ދެއަތްތިލަ ކޮށްޕައިލިއެވެ.\n"އަހަރެން ހީކުރީ ދުވަހަކުވެސް މާހާއަށް ތިކަން ނުވިސްނޭނެކަމަށް.. ގޭމް ޖައްސަން އެނގެނީ ހަމައެކަނި މާހާއަކަށް ނޫނޭ.. ބައި ދި ވޭ... އަހަރެންގެ އެކްޓިންގް ކިހިނެއް؟ ކަމުދޭތަ؟" ނުލަފާ ހުނުމަކާއެކު އީވާން އަހައިލިއެވެ. ރުޅިއައިސްގެންގޮސް މާހާއަށް ދަތްކުނޑި ވިކައިލެވުނެވެ.\n"ހައު ކެން ޔޫ ޑޫ ދިސް ޓް މީ.." ދެލޮލަށް ޖަމާވާން އުޅުނު ކަރުނަތައް ހިންދަން މަސައްކަތް ކުރަމުން މާހާ އަހައިލިއެވެ. އަދިވެސް އޭނާގެ ވަށައިގެން ހިނގަމުންދިޔަ ކަންކަން މާހާއަށް ގަބޫލުކުރަން ދަތިވެފައިވީ ފަދައެވެ.\n"ޖަސްޓް ލައިކް ދި ވޭ ޔޫ ޑިޑް ދިސް ޓް ހާ.." އީކްއަށް އިޝާރާތް ކޮށްލަމުން ހަމަޖެހިލައިގެން ހުރެ އީވާން ޖަވާބުދިނެވެ. އެއާއެކު މާހާގެ ރުޅި ކޮންޓްރޯލްއިން ނެއްޓިފަދައެވެ.\nއީވާންއާ ގާތްވެލަން އޭނާ އުޅުނު ވަގުތު އީކް ނުކުތް ކޮޓަރީ ތެރެއިން އިތުރު ބައެއް ނުކުތްތަންފެނި މާހާ ހުއްޓުންއަރާގޮތް ވިއެވެ. ހައިތަމްއާ ނާއިފްގެ އިތުރުން ދެން ހުރީ އާސިފެވެ. އޭނާއާ ޖެހިގެން ކަހަލަ ގޮތަކަށް ޕޮލިސް ޔުނީފޯރމްގައި ހުރި މީހާ ފެނި މާހާ ރޫރޫ އަޅައިގަތީ ހިތަށް ވަތް ބިރުވެރިކަމެއްގެ ސަބަބުންނެވެ. އެމީހުންގެ ފަހަތުންކަހަލަ ގޮތަކަށް އެތަނަށް ނުކުތް ރާހިލް މާހާގެ ދެލޮލުގައި އަޅައިގަތީ ދެނެވެ. ގަބޫލުނުކުރެވިފައި ފަހަރަކު މީހަކަށް އޭނާ ބަލަމުންދިޔައީ ކުއްލިއަކަށް މިހެން ވާންވީ ސަބަބެއް ނުވިސްނިފައި ހުރެއެވެ. އޭނާއަށް ދާދި ދެންމެއަކު ފައުޅުކުރެވުނު ހަގީގަތްތަކާމެދު ވިސްނައިލެވުނީ އެހިނދުއެވެ. ތުންފިއްތައިލުމާއެކު މާހާ ފަހަތަށް ފިޔަވަޅެއް އަޅައިލިއެވެ.\n"މާހާ ތިވަރުގެ ބޮޑު ދެރައެއް އީކްއަށް ދީފާނެ ކަމަކަށް ބޭބެ ކުޑަކޮށްވެސް ހިއެއް ނުކުރަން.. އެންމެ ފުރަތަމަ މިވާހަކަތައް އީކްއާއި އީވާން ބޭބެއާ ހިއްސާކުރުމުން ގަބޫލުކުރަންވެސް ދަތިވި.. އަދިވެސް.. މިއީ ހަގީގަތެއްކަން ގަބޫލުކުރަން ބޭބެގެ ހިތް އެއްބަހެއްނުވޭ.. އެކަމަކު.. މާހާގެ ދުލުން ހަގީގަތް ހާމަވީމަ.." އެހިސާބަށް ބުނެލަމުން ހުއްޓައިލުމަށްފަހު ހައިތަމް ދެފަރާތަށް ބޯހޫރައިލިއެވެ. ދަރިއަކު ފަދައިން އޭނާ މާހާ ދެކެވެސް ލޯބިވީ އެއީ އީކްގެ އެންމެ ގާތް އެކުވެރިޔާއަށް ވުމުންނެވެ. އެހެނަސް އެލޯބި ފުހެވިދިޔައީ އެހިތި ހަގީގަތް ހާމަވުމުންނެވެ. ދެން އެނަޒަރުން މާހާއާ މެދުގައި ދެކުމަކީ ހައިތަމްއަށް އެއްގޮތަކަށްވެސް ކުރެވޭނެ ކަމެއް ނޫނެވެ.\n"އަހަރެންގެ އެންމެ ގާތް އެކުވެރިޔާ ގޮތުގަހުރެ އަހަރެންގެ ބުރަކަށްޓަށް ވަޅިޖަހާފާނެ ކަމަކަށް ކުޑަކޮށްވެސް ހިއެއް ނުކުރަން.. މާހާ އެދުނު ހުރިހައި ކަމެއް އަހަރެން ކޮށްދިނިން.. އެންމެ ފަހަރަކު ނަމަވެސް އަހަރެން ގާތު ބުނެލިނަމަ.. އެނގިހުރެ މާހާގެ ހިތް އަހަރެން ދުވަހަކުވެސް ޒަޚަމްކޮށް ނުލީމުސް.. އަހަރެންގެ ހިތްމަތީ އަތްއަޅާ ބާރުކޮށްފަވިއަސް މާހާގެ ލޯބި މާހާއަށް ދިނީމުސް.. ލޯތްބަކީ ގަދަކަމުން ހޯދޭނެ އެއްޗެއް ނޫންކަން މާހާއަށް ވިސްނުނަމަ.. ތިމާ ލޯބިވާ މީހާ ކޮންމެފަދަ ހާލަކުންވެސް ހާސިލްކުރުމަކީ ލޯތްބެއްނޫން.. އެއީ ފާޑެއްގެ މޮޔަކަމެއް.. ބައެއްފަހަރު އެލޯބި ލިބުމަށްވުރެ ތިމާގެ ހިތް އެދޭ ފަރާތުގެ އުފައުވެރިކަންވެސް އިސްކުރަންޖެހޭ.. ލޯބީގެ ދެވަނަ ނަމަކަށް ޤުރުބާނީ ކިޔެނީ ކޮންމެވެސް ކަމެއްވެގެން.. އެކަމަކު މާހާ.. މާހާ މަސައްކަތްކުރީ އެ މާތް ޖަޒުބާތުގެ ނަމުގަ ހިތުގަ އޮތް ހަސަދަ ފިލުވައިލަން... ތިމާއަށް އެއުފާވެރިކަން ނުލިބުނީމަ އެހެން މީހަކަށްވެސް ހައްގުނޫންކަމުގަ މާހާ ދެކުނީ... އެކުވެރިއެއްގެ ލަގަބުވެސް މާހާއަށް ހައްގުނޫންކަން ވަރަށް ރަނގަޅަށް ސާބިތުކޮށްދީފި.. އަހަންނަށް ދަސްކޮށްދިން ފިލާވަޅަށް ވަރަށް ބޮޑަށް ޝުކުރިއްޔާ..." ފެންކަޅިވެފައި މާހާއަށް ބަލަންހުރެ އީކް ބުނެލިއެވެ. ބުނާނެ އެއްވެސް އެއްޗެއް ނުވިސްނުނު މީހަކު ފަދައިން މާހާ އިސްޖަހައިލީއެވެ. ކުށްވެރިކަމުގެ އިހުސާސް ކުރެވުނަސް އެކަން ދައްކާކަށް އޭނާ ބޭނުމެއްނުވިއެވެ. އަމިއްލަ ކުށް އެހެން މީހުން ކުރިމަތީގައި ގަބޫލުކުރަން އޭނާގެ ޟަމީރު ދެކޮޅުހެދިއެވެ. ހަނުހުރީ އެހެންވެއެވެ. އެއްފަރާތުގައިހުރި ޕޮލިސް އޮފިސަރަށް އީކް ބޯޖަހައިލުމާއެކު އޭނާ މާހާއާ ގާތަށް ޖެހިލިއެވެ. އޭނާގެ އިރުޝާދާއެކު ގޭގެ ބޭރުގައި ތިބި ޕޮލިހުންގެ ޓީމެއް އެތެރަށް ވަނެވެ. އެއްބަޔަކު ރާހިލް ގާތަށް ޖެހިލިއިރު އަންހެން ދެ ފުލުހެއް މާހާގެ ދެފަރާތުގައި ހުއްޓިލިއެވެ. "މާހާއާ އެކު މިކުށުގަ ބައިވެރިވި އެންމެނަށް އޭގެ އަދަބު ލިބޭނެ.. އަލުން މި ކޭސް ހުޅުވައިލާ ތަހުގީގުތައް ކުރިއަށް ގެންދާނަން.." ހައިތަމް ކުރިމަތީގައި ހުއްޓިލަމުން އެތަނުން ފުލުހެއް ބުނެލިއެވެ. އެއްވެސް ހެއްކެތް ނުލިބި، ތަހުގީގަށް ކުރިއެރުމެއް ނުލިބުމުން މަޑުޖެހިފައިވި އެ ކޭސް އަލުން ފަށަން އެމީހުން ނިންމީއެވެ. މާހާގެ އެހީއާއެކު އެ ކޭސްގައި ދެން ބައިވެރިވި އެހެން މީހުން ހޯދުމުގެ މަސައްކަތް ފަށަން ފަސޭހަވެގެން ދާނެއެވެ. ބޯޖަހައިލަމުން ހައިތަމް އިސްޖަހައިލީ މާހާއަށް ބަލަން ބޭނުންނުވެފައި ހުރެއެވެ. އީކް ގޮވައިގެން އޭނާގެ ކޮޓަރިއަށް އެދުވަހު އައުމަށްފަހު އީވާން ވަނީ އެހުރިހައި ވާހަކަތަކެއް އޭނާއާއި ނާއިފާ ހިއްސާކޮށްފައެވެ. ރާއްޖެ އަންނަން އެމީހުން ގަސްދުކުރި ދެވަނަ ސަބަބަކީ އެއީއެވެ. މާހާއަށް އެކުށުގެ ހައްގު އަދަބު ދިނުމަށް އެއިން ކޮންމެ މީހަކުވެސް ވީ ބޭނުންވެފައެވެ.\nއެއްފަރާތުގައި ހިމޭންކަމާއެކު މާހާއަށް ބަލަންހުރި ރާހިލްއަށް އޭނާގެ ނަޒަރު ސީދާވެލިއެވެ. ކީއްވެހޭ ބުނެ މާހާ ސުވާލުކޮށްލިއިރު އެއަޑު ތުރުތުރުލަމުން ދިޔައެވެ. "މާހާގެ ޕްލޭންތަކަށް ފިލަމުން މުޅި ހަޔާތް ބިރުވެރިކަމެއްގެ ތެރޭ ހޭދަކޮށްލުމަށްފަހު މިގޮތް މާ ރަނގަޅުކަމުގަ އަހަންނަށް ވިސްނުނީމަ.. ކުރެވުނު ކުށް އިހުސާސުވީމަ.. އެކަމަކު އަހަރެން އެކަނި ދާން ބޭނުންނުވީ.. މިހުރިހައި ކަމެއްގެ އަޑީގައިހުރި މީހަކީ ތީ.. އަހަންނާއެކު މާހާވެސް ޖެހެނީ ފުލުހުންގެ ބެލުމުގެ ދަށަށް ދާން.." މަޑުމަޑުން ރާހިލް ބުނެލިއެވެ. ދެލޯމަރައިލުމާއެކު މާހާއަށް ފުންނޭވާއެއް ދޫކޮށްލެވުނެވެ. އެވަރުގެ ބޮޑު ލަނޑެއް ރާހިލް އޭނާއަށް ދީފާނެ ކަމަކަށް މާހާ ހިއެއްނުކުރެއެވެ. ރާހިލްގެ ދުވަސް ކުރީބައިގައި ދުއްވައިލެވުނު ނަމައޭ އެވަގުތު އޭނާގެ ހިތަށް އެރިއެވެ. ރުޅިވެރިކަން މޫނަށް ވެރިވުމާއެކު މާހާގެ ކަރުބުޑުން ނުރުހުމުގެ އަޑެއް ބޭރުވިއެވެ. އިތުރަށް ބަހެއް ކިއުމެއްނެތި ފުލުހުންނާއެކު ރާހިލް ކުރިއަށް ހިނގައިގަތެވެ. އޭނާ ހުރީ ދެން އެ ކުށުގައި ބައިވެރިވި އެހެން މީހުންގެ މައުލޫމާތުވެސް ތަހުގީގުގައި ހާމަކުރަން ނިންމައިގެނެވެ. ރާހިލްއަށް ބަލަންހުރި މާހާގެ ދެލޮލުން ކަރުނަ ފައިބަންފެށީ ކޮންއިރަކުކަން ޚުދު އޭނާއަށްވެސް ނޭނގެއެވެ. ރޮވެމުންދިޔައިރު އަމިއްލަ މޮޔަކަމާމެދު އޭނާއަށް ހިތާހިތުން ޝަކުވާ ކުރެވެމުން ދިޔައެވެ. އީވާންގެ ބަސްތަކަށް ހެއްލި އެމަޅީގައި އެހައި ފަސޭހައިން ޖެހެވުނަތީ އަމިއްލަ ނަފުސަށް އަޑުލައިގަތެވެ. ލޯތްބަށް އެދެވިފައި ވީލެއް ބޮޑުކަމުން އެއިން އެއްވެސް ކަމަކާމެދު ރަނގަޅަށް އޭނާއަށް ވިސްނައިނުލެވުނީއެވެ. އެނބުރި ދުވަހަކުވެސް ރާއްޖެ ނައުމަށް ނިންމައިގެން ހުއްޓަސް އެ ނިންމުން ބަދަލުކުރުވީ އީވާންއެވެ. މިއަދު އޭނާއަށް މިހައިބޮޑު ދެރައެއް މިލިބުނީ އެހެންވެއެވެ. އީވާނަށް ބަލައިލުމާއެކު ތުންފިއްތައިލަމުން މާހާ ކުރިއަށް ހިނގައިގަތެވެ. އޭނާއަށް މަރުޙަބާކިޔަން ތައްޔާރަށް އޮތް އަނދިރިކަމުގެ ތެރެއަށެވެ. އަމިއްލަ އަތުން ކޮނުނު އަނދަވަޅުތެރަށް ވެއްޓުނީއެވެ. ސަލާމަތްކޮށްދޭނެ އެއްވެސް މީހެއް އަދު އޭނާގެ ގާތުގައި ނެތެވެ. އެކަނިވެރިކަން ހަފަރާތުން ވަށައިލިހިނދު މާހާގެ އަނގައިން ގިސްގެ އަޑު ބޭރުވިއެވެ. އެމަންޒަރުބަލަން އީވާންގެ މޭގައި ލައްވެލައިގެން އީކް ހުއްޓެވެ. ދުނިޔެ ދޫކޮށް ގޮސްފައިވި އޭނާގެ އަލަތު ފިރިމީހާއަށް އިންސާފު ހޯދައިދެވުމުން އެހިތަށްވަނީ ނޭނގޭ ފިނިކަމެއް ވެރިވެފައެވެ. މާކިންގެ ޚިޔާލުތަކާއެކު ފަނޑު ހިނިތުންވުމެއް އީކްގެ ތުންފަތަށް ވެރިވިއެވެ. އިރެއްގައި އެހަނދާންތަކުން ދެލޯ ތެމުނަސް މިއަދު އެއީ އޭނާގެ މޫނަށް ހިނިތުންވުން ގެނުވައިދީ ހިތާއި ރޫޙަށް ހަމަޖެހުން ލިއްބުވައިދޭ ކަމަކަށްވަނީ ވެފައެވެ. މާޒީގެ ހިތިކަން މާޒީއަށް ދޫކޮށްލުމަށްފަހު އެނބުރި ކުރިމަގާއި ކުރިމަތިލުމަށް މުޅި ނަފުސު ތައްޔާރުވެއްޖެ ކަމުގެ އިހުސާސާއެކު އީވާންގެ ވަށައިގެންވި ދެއަތަށް އީކްއަށް ބާރުކޮށްލެވުނެވެ. ލުއިކޮށް އީކްގެ ނިތުގައި ބޮސްދެމުން އީވާން ހިނިތުންވެލިއެވެ.\nއެނދުމަތީގައި ފިކުރަކަށް ގެއްލިފައި އިވްލީން އޮތެވެ. ނިތުގައި އަތް ބާއްވައިލައިގެން އޮތްއިރު އެމޫނުމަތިން ފައުޅުވަނީ މާޔޫސްކަމެވެ. ފުންނޭވާއެއް ދޫކޮށްލަމުން ދެލޯމަރައިލި ވަގުތު ކޮޓަރީ ދޮރުގައި ޓަކި ޖަހައިލަމުން އާވްޔާ އެތެރަށް ބޯދިއްކޮށްލިއެވެ. މަންމަގެ ހިނިތުންވެފައިވި މޫނަށް ނަޒަރު ހުއްޓުމާއެކު އޮތްތަނުން ތެދުވެ ހަށިގަނޑު ސީދާކޮށްލަމުން އިވްލީން އިނށީދެލިއެވެ. ލަސްހިނގުމެއްގައި އައިސް އިވްލީން ގާތުގައި އާވްޔާ އިނށީނެވެ. ފުންނަޒަރަކުން ދަރިފުޅުގެ މިލައިފައިވި މޫނަށް އޭނާ ބަލައިލިއެވެ.\n"ދަރިފުޅާ ބައްދަލުކުރަން މީހަކު އައިސް އެބަ ހުރި.. ތައްޔާރުވެލައިގެން ތިރިއަށް އަންނަންވީނު.." މޫނުމައްޗަށް ފައިބައިފައިހުރި އިވްލީންގެ އިސްތަށިތައް ރީތިކޮށްލަމުން އޯގާތެރިކަމާއެކު އާވްޔާ ބުނެލިއެވެ. ކާކުހޭ އިވްލީން އަހައިލީ ފޫހި ގޮތަކަށެވެ. އެއްވެސް ކަމެއް ކުރާހިތެއް އޭނާ ނެތެވެ.\n"ތިރިއަށް އައީމައެއްނު އެނގޭނީ.. ލަސްނުކޮށް އަވަހަށް އާދެބަލަ.. ވަރަށް ރީތިވެގެން އަންނާނީ އެނގޭ.. ދަރިފުޅު ލާނެ ހެދުމެއް މަންމަ ނަގައިދެންތަ؟"\n"ކާކުތަ މަންމާ؟ އަނެއްކާވެސް އަހަރެންގެ ކައިވެނި ކުރުވާނެ މީހަކު ގެނައީތަ؟ ޕްލީޒް މަންމާ.. އަހަރެން އަދި ކައިވެންޏަކަށް ތައްޔާރެއް ނޫނޭ.."\n"އެއްފަހަރުވެސް އެމީހަކާ ބައްދަލުކޮށްލަބަލަ.. އޭގެ ފަހުގަ ގޮތެއް ނިންމާ.. ދަރިފުޅުގެ ކޮންމެ ނިންމުމެއް މަންމަމެން ބަލައިގަންނާނަން.." އިވްލީންގެ އަތުގައި ހިފައިލަމުން އާދޭހާއެކު އާވްޔާ އެދުނެވެ.\n"މީ އެންމެ ފަހު ފަހަރު.. މިފަހަރު ދަރިފުޅު ނޫނެކޭ ބުނެފިނަމަ ދެން ދަރިފުޅު އަމިއްލައަށް ފެނިގެން ކައިވެނީގެ ވާހަކަ ނުދައްކަނީސް މަންމަ އެއްވެސް އެއްޗެއް ނުކިޔާނަން.. އެންމެ ރަނގަޅެއްނު.." އިވްލީން ޖަވާބެއް ނުދިނުމުން އަނެއްކާވެސް އާވްޔާ ބުނެލިއެވެ. ތުންފިއްތައިލުމާއެކު އޭނާ ބޯޖަހައިލީ އިތުރުގޮތެއް ނެތް މީހަކު ފަދައިންނެވެ. ލޯބިން އިވްލީންގެ ބޮލުގައި ފިރުމައިލަމުން އޭނާ ލާނެ ހެދުމެއް ތައްޔާރުކޮށްދިނުމަށްފަހު އާވްޔާ އެތަނުން ދިޔައެވެ. މަޖުބޫރުވެފައިހުރި މީހަކު ފަދައިން އިވްލީން ތުވާލި ހިފައިގެން ފާޚާނާއަށް ވަނެވެ.\nސިޑިން ފައިބައިގެން އައިއިރު އިވްލީންގެ ނަޒަރު ވީ ސޯފާގައި އޭނާއަށް ފުރަގަސްދީގެން އިން ފިރިހެންކުއްޖާއަށް ހުއްޓިފައެވެ. ދެބުމަގޮށްޖަހައިލަމުން އޭނާ އިސްޖަހައިލިއެވެ. އަދި އެހުރިގޮތަށް އައިސް ސޯފާ ވަށައިލުމަށްފަހު އޭނާގެ މަންމަ ކުރިމައްޗަށް މަޑުކޮށްލިއެވެ. އޭނާއާ ޖެހިގެން އިނށީނުމަށް އާވްޔާ އިޝާރާތްކޮށްލުމުން އެގޮތަށް އިވްލީން ކަންތައް ކުރިއެވެ. އޭރުވެސް އެންމެ ފަހަރަކުވެސް އިސްއުފުލައި އެތަނުގައި އިން މީހަކަށް އިވްލީން ބަލައެއް ނުލައެވެ. އިވްލީން އިނށީނުމާއެކު އޭނާގެ ބުރަކަށީގައި ނުހަނު ލޯބިން އާވްޔާ ފިރުމައިލިއެވެ.\n"މީ އަހަރެމެންގެ ދަރިފުޅު.. އަހަރެމެން ދެމަފިރިންގެ ހުރި ހަމައެކަނި ކުއްޖާ.. އިވްލީން.." ހިނިއައިސްފައި އިވްލީނަށް ބަލައިލަމުން އާވްޔާ ބުނެލިއެވެ. އުނގުމަތީގައި ޖޯޑުކޮށްލެވިފައިއޮތް ދެއަތަށް ބަލަން އިވްލީން އިނެވެ.\n"ހެލޯ އިވްލީން..." އިވުނު ފިރިހެންވަންތަ ހިތްގައިމު އަޑުން އޭނާއަށް އިސްއުފުލައި ބަލައިލެވުނީ ބޭއިޚުތިޔާރުގައެވެ. އިވުނީ އޭނާއަށް ދުވަހަކުވެސް އޮޅޭނެ އަޑެއް ނޫނެވެ. އެހިތުގެ އެންމެ ހިމަނާރަށް ދަންދެން އެއަޑުން އެކަނިވެސް އަސަރުކުރުވައިފިއެވެ. ހަށިގަނޑުގެ ލޯލިތައް ކޮޅަށް ޖެހިގެން ދިއުމާއެކު ހިތުގެ ވިންދު އަވަސްކުރުވައިފިއެވެ. ކުރިމަތީގައި ހިނިތުންވެފައި އޭނާއަށް ބަލަން އިން ޝަމްއަލްއާ ހަތަރުކަޅި ހަމަވުމާއެކު އިންތަނުން އިވްލީނަށް ތެދުވެވުނީ ކުއްލިއަކަށެވެ.\n"ޝަމްއަލް އައިސް އެއިނީ ދަރިފުޅުގެ ކައިވެންޏަށް އެދި.." ގާތުގައި އިން ލޯބިވާ ފިރިމީހާ އަކްރަމްގެ މޫނަށް ބަލައިލުމަށްފަހު ކޮޅަށްހުރި އިވްލީނަށް ބަލައިލަމުން އާވްޔާ ބުންޏެވެ.\n"އެކަމަކު.. ޝައްމު.." ބުނާނެ އެއްޗެއް ނުވިސްނިފައި އިވްލީނަށް ހުރެވުނީ ދެލޯ ބޮޑުކޮށްލައިގެނެވެ. ޝަމްއަލް ޒާރާއާ ކައިވެނިކޮށްގެން ހުއްޓައި އެދެމެދަށް އޭނާ ވަންނާނީ ކިހިނަކުން ހެއްޔެވެ؟\n"ޝަމްއަލް މަންމަމެންނަށް ހުރިހައި ވާހަކައެއް ކިޔައިދީފި... ދަރިފުޅު ލޯބިވާ މީހަކީ އެއީ އެއްނު.. މިހުރިހައި ދުވަހު ކައިވެންޏަށް ދަރިފުޅު ދެކޮޅު ހެދި ސަބަބަކީވެސް އެއީއެއްނު.." ތެދުވެ އިވްލީންގެ އަތުގައި ފިރުމައިލަމުން އާވްޔާ ބުނެލީ ލޯތްބާއެކުއެވެ. ފެންކަޅިވެފައި ޝަމްއަލްގެ މޫނަށް ބަލަހައްޓައިގެން އިވްލީނަށް ހުރެވުނީ ހަރަކާތެއްވެސް ކޮށްލަން ހަނދާންނެތިފައެވެ. އަދިވެސް ކުރިމަތީގައި އިނީ ޝަމްއަލްކަން ގަބޫލުކުރަން އޭނާއަށް ދަތިވެފައިވީ ކަހަލައެވެ.\n"ކި.. ކިހިނެއް؟ ޒާރާ.." ސިކުނޑީގައި ބުރުޖަހަމުންދިޔަ ބަސްތައް ބޭރުކުރާނެ ގޮތެއް އިވްލީންއަކަށް ނުވިސްނުނެވެ. ތުންފަތް ތުރުތުރު އަޅައިލުމާއެކު އޭނާ އިސްޖަހައިލީއެވެ. އަދި އޭނާގެ ވަށައިގެން ހިނގަމުންދިޔަ ކަންތަކާމެދު ވިސްނައިލިއެވެ. ވާހަކަ ދައްކަން އަނގަ ހުޅުވައިލި ވަގުތު ޝަމްއަލް ތެދުވަމުން އައިސް އޭނާގެ ކުރިމަތީގައި ހުއްޓިލިއެވެ. އެދެކުދިންނަށް ފުރުސަތު ދެމުން އާވްޔާއާއި އަކްރަމް ދުރަށް ޖެހިލިއެވެ.\n"ޒާރާ ކޮބާ.." ހިންދިރުވައިލަމުން އިވްލީން އަހައިލިއެވެ. "އަހަރެން ބޭނުމެއްނޫން އަހަރެންގެ ސަބަބުން އެހެން މީހެއްގެ ދިރިއުޅުން ހަލާކުވާކަށް.. ކިތަންމެ ލޯބިވިއަސް އަހަރެންނަކީ އަމިއްލަ އެދުން އިސްކުރާނެ މީހެއް ނޫން.." ކިރިޔާ ޝަމްއަލްއަށް އަޑުއިވޭވަރަށް އިވްލީން ބުނެލިއެވެ.\n"ހާސްނުވޭ.. އަހަންނަށް ލީންގެ ގޮތް އެނގޭ.. ޒާރާ ދޯ.. އައި ޑިވޯރސްޑް ހާ.." ފުންނޭވާއެއް ދޫކޮށްލަމުން ޝަމްއަލް ބުންޏެވެ.\n"ވަޓް؟ ކީއްވެ؟ އަހަންނާ ކައިވެނިކުރަންތަ؟ ނޫން.. އަހަރެން.. އަހަރެން ބޭނުމެއްނޫން.."\n"ލީން.. ހަމަޖެހިބަލަ.. އަހަރެން ވާހަކަ ދައްކާނެ ފުރުސަތެއް ދީ.. ޕްލީޒް.." ޝަމްއަލްގެ އަޑުގައިވީ އާދޭހެވެ. އެއްވެސް އެއްޗެއް ބުނުމެއްނެތި އިވްލީން ދުރަށް ނަޒަރު ހުއްޓައިލިއެވެ.\n"ޝީ ޗީޓެޑް އޮން މީ ލީން.. ކައިވެނި ކުރިއަސް އަހަރެމެން ދެމެދުގަ އޮތް ގުޅުން އެއްވެސް އިރަކު އެހައި ރަނގަޅެއް ނޫން.. އަހަރެން މަސައްކަތްކުރިން ކައިވެނި ސަލާމަތްކުރަން.. އެކަމަކު ޒާރާ.. ޝީ ވޯޒް ޕްރެގްނެންޓް.. އެހެން މީހެއްގެ.. ދަރިއަކަށް.. އިތުރަށް އަހަންނަށް ކެތްނުވީ ލީން.. އެހެންވެ ވަރި ކުރީ.. އޭގެ ފަހުން މިހާރު އެއް މަސް ފާއިތުވެ ގޮސްފި.. އައި އެމް ސޮރީ.. ލީން އަހަރެން ދެކެ ލޯބިވާވަރު އަހަންނަށް ސިއްރުވެފައެއް ނެތް.. ހުރިހައިކަމެއް އެނގިހުރެ ލީންގެ ލޯތްބަށް އޭރު ފުރަގަސްދެވުނީ.. އެކަމަކު މިއަދު އަހަންނަށް އިހުސާސުވެއްޖެ އޭރު އަހަންނަށް އެހެދުނީ ކިހައި ބޮޑު ގޯހެއްކަން.. ނިންމުނީ މޮޔަ ނިންމުމެއްކަން.. ލީން އަހަރެންދެކެވާ ތެދުވެރި ލޯބި މިއަދު އަހަންނަށް އެނގި އިހުސާސުވެއްޖެ.. ޕްލީޒް.. ދެވަނަ ފަހަރަށް ލީން ގެއްލޭކަށް އަހަރެން ނޭދެން.. އަހަންނަށްވެސް.. ލީން ދެކެ ލޯބިވެވިއްޖެ.. ތި ހިތްހެޔޮކަމާއި އޯގާތެރިކަން މިހިތް ފަތަޙަކޮށްފި.. އައި ރިއަލީ ލަވް ޔޫ.." ފެންކަޅިވެފައި ހުރެ ޝަމްއަލް އެހިތުގެ ހަގީގަތް ހާމަކޮށްލިއެވެ. އޭރު ހުއްޓުމެއްނެތި އިވްލީންގެ ދެލޮލުން ކަރުނަ ފައިބަމުން ދިޔައެވެ. ޝަމްއަލްގެ ދެލޮލަށް ބަލައިލުމާއެކު ކަރުނައިގެ ތެރެއިން އޭނާއަށް ހިނިތުންވެވުނީ ބޭއިޚުތިޔާރުގައެވެ. އެހިނިތުންވުން ޝަމްއަލްއަށް ޖަވާބަކަށް ފުދުނެވެ. ކަރުނަތައް އަތުގެ ނުފުށުން ފުހެލަމުން އޭނާވެސް ހިނިތުންވެލިއެވެ.\n"އަހަރެން މިއަދު މިތަނަށް މިއައީ ލީންގެ ކައިވެންޏަށް އެދި.. ސޯ ޓެލް މީ.. އިވްލީން ބިންތް އަކްރަމް.. ވިލް ޔޫ މެރީ މީ އެންޑް ބީ މައިން ފޯރ އެވަރ؟" އިވްލީންގެ ކުރިމަތީގައި އެއްކަކޫ މައްޗަށް ތިރިވެލަމުން ލައިގެންހުރި ޖިންސްގެ ޖީބުގައި އޮތް ރަތްކުލައިގެ ކުޑަ މަހުމާ ފޮށި ނަގައި ޝަމްއަލް ހުޅުވައިލިއެވެ. ގަބޫލުކުރަން ދަތިވެފައި ހުރި އިވްލީން ލަސްލަހުން އާވްޔާއާއި އަކްރަމްއަށް ބަލައިލުމުން އެމީހުން އަވަސް އަވަހަށް ބޯޖަހައިލީ އާނބަސް ބުނާށޭ ބުނާފަދަ ގޮތަކަށެވެ. ތުރުތުރުއަޅަމުންދިޔަ ދެއަތްތިލަ އަނގަމަތީގައި އެޅުމާއެކު އިވްލީންއަށް އަވަސް އަވަހަށް ބޯޖަހައިލެވުނެވެ. ހުއްޓުމެއްނެތި އެދެލޮލުން ކަރުނަ ފައިބަމުންދިޔައީ ހިތާއި ނަފުސަށް ލިބުނު އުފަލެއްގެ ސަބަބުންނެވެ.\n"ޔެސް.. ޔެސް.. ޔެސް.. އައި ވިލް ޝައްމު.. އައި ވިލް.." ދެއަތް ތިރިކޮށްލުމާއެކު ގިސްލެވިފައިވި އަޑަކުން އިވްލީން ބުނެލިއެވެ. އެއާއެލު އެކުޑަފޮށީގެ އެތެރޭގައި އިން އަނގޮއްޓި ނަގަމުން އިވްލީންގެ ވައަތުގެ ކަށި އިނގިލީގައި ޝަމްއަލް އަޅުވައިލީ ނުހަނު ލޯބިންނެވެ. އަދި ތެދުވަމުން ލޯތްބާއި އޯގާތެރިކަމާއެކު އިވްލީންގެ ދެލޮލުން ފައިބަމުންދިޔަ ކަރުނަތައް ފުހެލިއެވެ. "މި ދެލޮލުން އެންމެ ކަރުނަތިއްކެތްވެސް ވެއްޓޭތަން ދެކޭކަށް ދެން އަހަރެން ބޭނުމެއްނޫން.. އަހަރެންގެ ލީން ދެން ހުންނަންވާނީ އަބަދުވެސް ހިނިތުންވެލައިގެން.. މިހިތުގެ ހަމަޖެހުމަކީ ލީންގެ އުފައުވެރިކަން.." ހިތްކަތިލާފަދަ ގޮތަކަށް އިވްލީންގެ ދެލޮލަށް ބަލަން ހުރެ ޝަމްއަލް ބުނެލިއެވެ. ލަދުގަތްވަރުން އިވްލީންއަށް އިސްޖަހައިލެވުނެވެ. އެތަންފެނި އާވްޔާގެ އަނގައިން ލާނެތް ހުނުމެއް ބޭރުވިއެވެ. އަނބިމީހާގެ ކޮނޑުގައި ފިރުމައިލަމުން އަކްރަމް ދެފަރާތަށް ބޯހޫރުވައިލިއެވެ.\n"އަކްރަމްއަށް ގަބޫލުކުރެވޭތަ؟ އަހަރެމެންގެ ލޯބިވާ ދަރިފުޅުވެސް ކައިވެނިކުރަނީ.. އަހަރެމެންގެ ހުވަފެން ހަގީގަތަކަށް ވަނީ.." އަކްރަމްގެ މޭގައި ލައްވެލަމުން ފެންކަޅިވެފައި ކުރިމަތީގައި ތިބި އިވްލީންއާއި ޝަމްއަލްއަށް ބަލައިލަމުން އާވްޔާ ބުނެލިއެވެ. އެއާއެކު ކުޑަކޮށް ގުދުވެލަމުން އާވްޔާގެ ބޮލުގައި އަކްރަމް ބޮސްދިނެވެ. އެންމެ ހިނދުކޮޅަކަށްވެސް އޭނާގެ ނަޒަރު ހިނިތުންވެފައިތިބި އެޒުވާން ޖޯޑުން ނުނެއްޓެއެވެ. ހިތަށް ލިބުނު އުފައުވެރިކަމާއެކު މާތް ރަސްކަލާނގެއަށް އޭނާ ޙަމްދުކޮށްލިއެވެ.\nޕޮލިސް ޖިޕްގެ ފަހަތުން އީކްއާއި އީވާންގެ އިތުރުން ނާއިފާއި ހައިތަމް ކާރުގައި އައެވެ. ޕޮލިސްޓޭޝަން ކުރިމަތީގައި އޭރު އާބިދާ އާއި ލތުފީގެ އިތުރުން މާކިންގެ އާއިލާ ކުދިން މަޑުކޮށްލައިގެން ތިއްބެވެ. ކާރުން ފައިބައިގެން އައިސް ހައިތަމް ހުއްޓުނީ ލުތުފީ ކުރިމަތީއެވެ.\n"ހައިތަމް ގުޅާފަ އެވާހަކަތައް ދެއްކުމުންވެސް އަދިވެސް ގަބޫލުކުރަން ދަތިވެފަ އަހަރެން މިހުރީ.. ކުޑަކޮށްވެސް ހިއެއްނުކުރަން އަހަރެންގެ ދަރިފުޅު ނިމިދިޔައީ ބައެއްގެ ނުބައި ރޭވުމުންކަމެއް.." ހައިތަމްއަށް ބަލަންހުރެ ލުތުފީ ބުނެލިއެވެ. ބޯޖަހައިލަމުން ހައިތަމް ހަށިފުރައި ނޭވާއެއް ދޫކޮށްލިއެވެ. ހައިތަމްގެ އަނަރޫފަވެފައިވާ ހަށިގަނޑަށް ބަލައިލިއަސް އެކަމާ ވިއްދައި އެއްޗެއް ބުނާކަށް ލުތުފީއަކަށް ނުކެރުނެވެ. ކުދި ފިޔަވަޅުތަކެއްގައި އީވާންއާ އެކުގައި އައިސް އެތަނަށް ހުއްޓުނު އީކްއަށް އާބިދާ އާއި ލުތުފީގެ ނަޒަރު އަމާޒުވެލިއެވެ. އެދެމަފިރިންނަށް އީކް ބަލައިލީ ކުށްވެރިއަކު ފަދައިންނެވެ. ވެދިޔަ ކަންތަކުން ހިސާބަކަށް އަމިއްލަ ނަފުސު އޭނާއަށް ކުށްވެރިކުރެވެމުންދިޔައެވެ.\n"މަންމާ.. ބައްޕާ އަޅުގަނޑަށް މަޢާފުކުރޭ.. އަޅުގަނޑު.."\n"އެއީ ދަރިފުޅުގެ ސަބަބުން ވީކަމެއް ނޫނެއްނު.. އަމިއްލަ ނަފުސު ކުށްވެރި ނުކުރޭ.. ދަރިފުޅު މަޢާފަށް އެދެން ޖެހޭވަރުގެ އެއްވެސް ކަމެއް ނެތް.. މަންމަގެ ހިތް ދަރިފުޅަށް ހެޔޮ.. ބައެއްގެ ހަސަދަވެރިކަމުގެ މަޅީގައި އަހަރެމެންގެ ދަރިފުޅުޖެހުނީ.. އޭގައި އެއްވެސް މީހަކު ކުރާނެ ކަމެއްނެތް.. މިއިން އެއްވެސް ކަމަކީ އަހަރެމެން ތެރެއިން މީހަކަށް އެނގިގެން ހިނގި ކަމެއްނޫނެއްނު.." ކުރިއަށް ޖެހިލައި އީކްގެ ބޮލުގައި ލޯބިން ފިރުމައިލަމުން އާބިދާ ވާހަކަދެއްކިއެވެ. އޭނާގެ ވާހަކަތަކަށް ލުތުފީވެސް ބޯޖަހައިލީ އެކަމާ އެއްބަސް ވުމުގެ ގޮތުންނެވެ.\n"ވަރަށް އުފާވެއްޖެ އީކް އާ ޙަޔާތެއް ފެށީމަ.. ހައިތަމްގެ ފުށުން އެޚަބަރު ލިބުނު.. މާކިންވެސް ނޭދޭނެ ދަރިފުޅު އަބަދު ރޮއެ ހިތާމަކޮށް އުމުރު އޭނާގެ ހަނދާނުގަ ހޭދަކުރާކަށް.. މިއަދު މަންމައާއި ބައްޕަ މިތިބީ ނުހަނު އުފަލުން... މިބަނޑުން ނުވިހެޔަސް ތީ ހަމަ މި މަންމަގެ ދަރިއެއްފަދަ.. މަންމަމެން އެދެނީ އަބަދުވެސް ދަރިފުޅު އުފަލުގައި ހުރުން.." އީކްގެ ގައިގައި ކުޑަކޮށް ބައްދައިލަމުން އާބިދާ ބުނެލިއެވެ. އަދި އީކްއާ ދުރުވެލުމަށްފަހު ހިނިތުންވެލަމުން އީވާންގެ އަތުގައި ފިރުމައިލިއެވެ. ހިނިއައިސްފައި އީވާން ބޯޖަހައިލީ ކޮށްލި ސަލާމެއްގެ ގޮތުންނެވެ. ކުރިއަށް ޖެހިލައި އީކްގެ ބޮލުގައި ލުތުފީ ނުހަނު ލޯބިން ފިރުމައިލިއެވެ. އަދި އެދމަފިރިންނަށްޓަކައި ހެޔޮ ދުޢާ ކުރިއެވެ. އިރުކޮޅަކު އެމީހުނާ ވާހަކަދައްކަން ތިބުމަށްފަހު ލުތުފީގެ އާއިލާ ޕޮލިސްޓޭޝަނާ ދިމާއަށް މިސްރާބުޖެހިއެވެ. އެ ކޭސްގެ ހުރިހައިކަމެއް އެންމެ ގާތުން ބަލަން ބޭނުންވެފައި ތިބެއެވެ.\nލިބުނު ޝޮކެއްފަދަ ޚަބާރާއެކު މުފީދާއި ޝިހާމާއަށް ރާއްޖެ އާދެވުނީ ދެދުވަސްވަރު ފަހުންނެވެ. އެންމެ ފުރަމަވެސް އެމީހުން އަވަސްވީ މާހާއާ ބައްދަލުކުރަން ދިއުމަށެވެ. އެތައް އާދޭހަކަށްފަހު އެމީހުންގެ ދަރިފުޅާ ބައްދަލުކުރުމުގެ ހުއްދަ ލިބުނެވެ. ކުޑަ ކޮޓަރިއަކަށް އެމީހުން ވެއްދުމަށްފަހު އެތަނަށް މާހާ ގެނައެވެ. އިސްޖަހައިލައިގެން ހުރިއިރު މާހާގެ ހާލުފެނި ޝީހާމާއަށް ރޮއެގަނެވުނެވެ. އެއްފަރާތުގައި ފުލުހުންގެ އޮފިސަރެއް އިންއިރު މޭޒުގެ އަނެއްފަރާތުގައި މުފީދާއި ޝީހާމާ އިނެވެ. ހުސްކޮށްހުރި ގޮނޑިއަށް އިޝާރާތްކޮށްލުމާއެކު މާހާ އައިސް އެތަނުގައި އިނށީނެވެ.\n"އަޅުގަނޑުގެ ދަރިފުޅު އެފަދަ ވިޔާނުދާ އަމަލެއްނުކުރާނެ.." ލަސްނުކޮށް އަވަސް އަވަހަށް މުފީދު ބުނެލިއެވެ.\n"ބައްޕާ އަހަރެން ސަލާމަތްކޮށްދީ.." ރޮވިފައި މާހާ އެދުނެވެ. މޭގައި އަތްއަޅައިލުމާއެކު މުފީދަށް ޝީހާމާ ބަލައިލީ އާދޭހުގެ ނަޒަރަކުންނެވެ. ހަށިފުރައި ނޭވާއެއް ދޫކޮށްލަމުން އެތަނުގައި އިން ފުލުހުންގެ އޮފިސަރު ވާހަކަ ދައްކަން ފެށީ އެވަގުތުއެވެ. އިވެމުންދިޔަ ވާހަކަތަކާއެކު މުފީދަށް ގަބޫލުނުކުރެވިފައި މާހާއަށް ބަލައިލެވުނެވެ. ފުލުހުންގެ އަތުގައި އޮތް ހެކި މުފީދަށް ދެއްކީ އެމީހުންގެ ވާހަކަތަކުގެ ތެދުކަން ހާމަކުރުމުގެ ގޮތުންނެވެ. އީވާން ކުރިމަތީގައި މާކިން މަރައިލަން ހުރިހައިކަމެއް ރޭވީ މާހާ ކަމަށް އަމިއްލައަށް އޭނާ އެއްބަސްވިއިރު އެހުރިހައި ވާހަކައަކާއި މަންޒަރެއްވީ ރެކޯޑު ކުރެވިފައެވެ. އެމީހާ ވާހަކަދައްކައި ނިންމައިލުމާއެކު މާހާގެ ރުއިން ބާރުވެލިއެވެ. މުފީދާއި ޝީހާމާގެ ކިބައިން އޭނާ ހުއްޓުމެއްނެތި އާދޭސްކުރަމުން ދިޔައެވެ. އަނގަމަތީގައި އަތްއަޅައިގެން ގަނޑުވެފައި ޝީހާމާ އިންދައި ކުއްލިއަކަށް ގޮނޑި ދުރައް ޖައްސައިލަމުން މުފީދު އިންތަނުން ތެދުވިއެވެ.\n"އެންމެ އަވަހަށް ފުރާ ފްލައިޓަކުން އަހަރެން ބޭނުންވަނީ އެނބުރިދާން.. މިތަނުގަ އަހަރެންނާ ބެހޭ މީހެއްނެތް.. އެހައި ނުބައި ނުލަފާ ދަރިއެއް އަހަރެންގެ ނުހުންނާނެ.. މާހާ ކުރި ކޮންމެ ކުށެއްގެ އަދަބު އޭނާއަށް ލިބެންޖެހޭކަމަށް އަހަރެން ގަބޫލުކުރަނީ.. އެންމެ ހިނދުކޮޅަކުވެސް މިތާ ހުންނާކަށް އަހަރެން ބޭނުމެއްނޫން.. ޝިހާމާ ދާން ބޭނުންނަމަ އަހަންނާއެކު އާދޭ.." ހިތަށް އަސަރުކޮށްފައި ވީލެއްބޮޑުކަމުން މުފީދުގެ ނަފުސަށް ވެރިވެފައިވި ރުޅިވެރިކަން އައީ ހިނދެއް ހިނދަކަށް އިތުރުވަމުންނެވެ. އަމިއްލަ ދަރިއެއްކަމަކު މާހާއަށް އެއްވެސް އެހީއެއްވާކަށް އޭނާ ބޭނުމެއްނުވިއެވެ. ހަގީގަތް އެނގި ސާފުވުމަށްފަހު އިންސާފުގެ މަގަށް އޭނާ އިސްކަން ދިނީއެވެ. ގިސްލެވިފައިއިން ޝިހާމާ ފަހަރަކު މީހެއްގެ މޫނަށް ބަލަމުންދިޔައީ ހަދާނެ ގޮތެއް ނުވިސްނިފައި އިނދެއެވެ. ކިތަންމެ ބުންޏަސް ދަރިއެއް އެހާލަށް ދޫކޮށްލުމަށްފަހު ދިއުމަށް މައި ލަގޮނޑިއަށް ކެތްވާނެ ހެއްޔެވެ؟ އެހެނަސް މިއަދު އޭނާއަށް އެނޫން ގޮތެއް ނެތެވެ. މާހާ އެކުރީ އެހައި ފަސޭހައިން މަޢާފުދެވޭވަރުގެ ކުށެއްނޫނެވެ. އަމިއްލަ އިހުސާސުތަކުގެ މައްޗަށް ބުއްދި އިސްކުރުމަށް އޭނާ މަސައްކަތް ކުރިއެވެ. ދެލޯފުހެލުމާއެކު އިންތަނުން އޭނާ ތެދުވީ މުފީދާ އެކުގައި ދިއުމަށެވެ.\n"މަންމާ ޕްލީޒް" ތެޅިގަންނަމުން މާހާ ރޮއެގަތެވެ. ދެލޯމަރައި ތަގުޅިކޮށްލުމާއެކު ޝިހާމާ އިސްޖަހައިލީއެވެ. މާހާއަށް ފުރަގަސްދީގެން ހުރިއިރު އޭނާގެ ހިތް ދިޔައީ ފިސްފިސްވަމުންނެވެ.\n"ހިތަށް އަރާ... މާހާ އަށް ތަރުބިއްޔަތު ދިންއިރު.. މަންމައަށް ކޮން ކަމެއްބާއޭ އުނިކުރެވުނީ.. މިއަދު ތިއިން ހާލަތަށް ދިއައީ މާހާ އަމިއްލައަށް.. މަންމަ ނުބުނަންތަ.. ކަމެއް ކުރުމުގެ ކުރިން ފަހުން ނުކުމެދާނެ ނަތީޖާއަކާމެދު އަބަދުވެސް ވިސްނާށޭ.. އެކަމަކު މާހާގެ ކުރިމަތީ މަންމަގެ ބަހުގެ އެއްވެސް އަގެއް ނެތްކަން މިއަދު ސާބިތުކޮށްދީފި.. މަންމައަށް މަޢާފުކުރޭ.. ބޭނުންވިއަސް މިއަދު.. މާހާއަށްޓަކާ ކޮށްދެވޭނެ އެއްވެސް ކަމެއްނެތް.." މުފީދުގެ އަތުގައި ހިފައިލުމާއެކު އަސަރުން ފުރިގެންވީފަދަ ގޮތަކަށް ޝިހާމާ ބުނެލިއެވެ. އިސްޖަހައިލުމާއެކު މާހާގެ ރުއިން ބާރުވެލިއެވެ. ގޮތް ހުސްވެފައިވި މީހަކު ފަދައިން އެދެމީހުން ނުކުމެގެންދިޔަ މަންޒަރުބަލަން މާހާއަށް އިނދެވުނީއެވެ. އޭރު އެމުޅި ކޮޓަރި ގުގުމަމުން ދިޔައީ މާހާގެ ވޭނުން ފުރިފައިވި ރުއިމުގެ އަޑުންނެވެ.\nކުއްލިއަކަށް ބަނޑުގައި މާބޮޑަށް ރިއްސަން ފެށުމުން ހައިތަމް ހޮސްޕިޓަލަށް ގެނެވުނީ އެމަރޖެންސީ ކޮށެވެ. ހޮސްޕިޓަލަށް ގެނެވުނުއިރުވެސް ހައިތަމްގެ ޚަބަރުވަނީ ހުސްވެފައެވެ. އަނގައިގެ އެއްފަރާތުން ލޭފައިބައިފައި ހުރިއިރު އެމޫނުގެ ކުލަ ވަނީ އޮއްސިފައެވެ. ދުއްވާ އެނދެއްގައި ބާއްވައި ހައިތަމްގެ ހަށިގަނޑު ގެންދިޔަ ނަރުހުންނާއި ޑޮކްޓަރުގެ ފަހަތުން އީކްއާއި އީވާންގެ އިތުރުން ނާއިފް ވެސް ދުވަމުން ކަހަލަ ގޮތަކަށް އައެވެ. ރޮވޭވަރުން ބަހެއް ބުނުމަށްވެސް އީކް ހުރީ ނުކުޅެދިފައެވެ. ބައްޕައޮތް ހާލު ފެނުމުން އީކްގެ މުޅި ނަފުސު ވަނީ ހިތާމައިން ފޯވެފައެވެ. އެބައްޕައަށް ހެޔޮ ދުޢާ ކުރަމުންދިޔައިރު ގިސްގެ އަޑު އެތުންފަތް ފޫއަޅުވައިލުމަށްފަހު ނުކުންނަމުން ދިޔައެވެ. އެމަރޖެންސީ ރޫމަށް ހައިތަމް ވެއްދުމާއެކު އެއްފަރާތުގައި އެތިން މީހުން މަޑުކޮށްލިއެވެ. އީވާންގެ މޭގައި މޫނު ފޮރުވައިގެން ހުރިއިރު އީކްއަށް ރުއިން ހުއްޓުންވީ ދަތިކަމަކަށެވެ. އީކްގެ ގައިގައި ފިރުމަމުން ހިތްވަރުކުރުމަށް އީވާން ނަސޭހަތްތެރިވަމުން ދިޔައެވެ.\nއިރުކޮޅެއްފަހުން އެމަރޖެންސީ ރޫމްގެ ދޮރުހުޅުވައިލަމުން ޑޮކްޓަރަކު ނުކުތެވެ. އޭނާގެ މޫނު މިލައިފައިވީގޮތުން ލިބެން އުޅެނީ ރަނގަޅު ޚަބަރެއް ނޫންކަން އީވާން ދެނެގަތެވެ. ތުންފަތުގައި ދަތް އަޅައިލުމާއެކު އޭނާއަށް އީކްގެ ގައިގައި ހިފައި ބާރުކޮށްލެވުނެވެ. އީވާންއާ ނާއިފަށް ބަލައިލަމުން އެޑޮކްޓަރު މަޑުމަޑުން ދެފަރާތަށް ބޯހޫރުރައިލިއެވެ. އެކުޑަކުޑަ އަމަލު ވިސްނުނު މީހަކުފަދައިން އީވާން ދެލޯމަރައި ފިއްތައިލިއިރު ނާއިފްއަށް މޫނުގައި އަތް ހިނގައިލަމުން ފަހަތަށް ޖެހިލެވުނެވެ. ނޫނެކޭބުނެ އީކްއަށް ބާރަށް ރޮއެގަނެވުނީއެވެ. އީކްގެ ހަށިގަނޑުގައި ބާރަށް ބައްދައިލިއިރު އީވާންގެ ދެލޮލުންވެސް ކަރުނައިގެ މުތީތައް އޮހިގަތެވެ.\nކްލާސް ރޫމް ތެރޭގައިވީ ކުޑަކުދިންގެ ހުނުމުގެ އަޑާއި ވާހަކަތަކުގެ ފޯރި ހިފައިލައިފައެވެ. އެކުދިން ގާތުގައި އެއް ޓީޗަރަކު ހަރަކާތްތެރިވަމުން ދިޔައިރު ދެން ހުރި ޓީޗަރު އެތެރަށް ވަންނަމުންދިޔަ ކުދިންނަށް މަރުޙަބާ ކިޔަމުންދިޔައެވެ. އިރުކޮޅެއްފަހުން ބެލްއަޅައިލިއަޑާއެކު ކުދިންގެ އަޑުތައް މަޑުވެލިއެވެ. ކުޑަ ބުރެއްހެން ކުދިންތައް ބޭތިއްބުމަށްފަހު އެއް ފަރާތުގައި ދެޓީޗަރުންވެސް އިނށީދެ ހަމަޖެހިލިއެވެ. އަދި ދެމީހުންގެ ކުޑަ ތަޢާރަފެއް ދެމުން ފަހަރަކު ކުއްޖަކު ކޮޅަށް ތެދުވުމަށްފަހު އެކުއްޖެއްގެ ނަން ބުނުމަށް އެދުނެވެ. އަހަރުގެ ފުރަތަމަ ދުވަސްކަމުން ކޮންމެ ކުއްޖެއްގެ މޫނުމަތިންވެސް ފައުޅުވަމުންދިޔައީ ހިނިތުންވުމާއި ހަމަޖެހުމެވެ. އައު ތަނަކަށް އާދެވުމުން ކަންބޮޑުވެ ހާސްވެފައި ތިބީ މަދު ކުއްޖެކެވެ. އެހެން ނަމަވެސް ހަވާލުކުރެވުނު އައު މަސައްކަތާއެކު އެއްކުއްޖަކު އަނެއްކުއްޖަކަށް ބަލައިލަމުން ލާނެތްގޮތަކަށް ހެމުންދިޔައެވެ. މަޑުމަޑުން ކުދިންގެ މެދުގައި ފޯރި ހިފަން ފެށިއެވެ. ފަހަރަކު ކުއްޖަކު ތެދުވެ އަމިއްލަ ނަން ބުނެލަނީ ނިކަން ހިނިއައިސްފައި ހުރެއެވެ. އިނށީން ކުއްޖާއާއި ޖެހިގެން ދެން އިން ކުއްޖާއަށް އެތަނުން އެއް ޓީޗަރު އިޝާރާތް ކޮށްލުމާއެކު ހަތަރު އަހަރުގެ ކުޑަކުޑަ ފިރިހެން ކުއްޖެއް އިންތަނުން ތެދުވިއެވެ. އެމޫނުމަތިން ފައުޅުވާންހުރީ މައުސޫމުކަމާއި އައު ޖޯޝެކެވެ. ފުޅާހިނިތުންވުމެއް މަޑު ރަތްކުލައިގެ ތުންފަތުގައިވީއިރު އެދެލޮލުގައިވީ ތަފާތު ވިދުމެކެވެ.\n"ހައިތް ބިން އީވާން.. މަންމި އާއި ބައްޕި ބުނީ އަޅުގަނޑަށް ނަން ދެވުނީ ވަރަށް ޚާއްސަ ފަރާތަކާ ގުޅުވާފައޭ.." ލާނެތްގޮތަކަށް ހީލަމުން ހުރިހައި ކުދިންނަށް ބަލައިލުމަށްފަހު ހައިތް ބުނެލިއެވެ.\n"އެހެންތަ.. އެއީ ކޮންފަރާތެއް އަނެއްކާ.." ޝައުގުވެރިކަން ފައުޅުކޮށްލަމުން އެތަނުން ޓީޗަރަކު އެއްސެވެ.\n"އަޅުގަނޑުގެ ކާފަ.. ހައިތަމް ހުސެން.." ފަޚުރުވެރި ގޮތަކަށް ހައިތް ބުނެލިއެވެ. އެއަޑުން އެކަނިވެސް އެކަން ހެކިދެއެވެ. އެ ޓީޗަރުގެ މޫނަށް ބަލައިލިއިރު އެކުޑަ މޫނުކޮޅުގައިވީ ލޯބިވެތި ހިނިތުންވުމެކެވެ.\nހައިތަމްގެ ފޮޓޯގަނޑަށް ބަލަންއިން އީކްގެ ތުންފަތުގައިވީ ފަނޑު ހިނިތުންވުމެކެވެ. އެފޮޓޯގަނޑުގައި ލޯބިން ފިރުމައިލަމުން އަލްބަމްގެ ތެރެއަށް ފޮޓޯގަނޑު ލުމަށްފަހު އޭނާ ހިންދެމިލިއެވެ. ހައިތަމް ވަކިވެދިޔަތާ ފަސްއަހަރު ވެފައިވީއިރު އީކް ކުރަމުންދިޔަ ހިތާމަވެސްވީ ލުއިވެފައެވެ. ލޯބިވާ ބައްޕަގެ ހަނދާން އާވާ ކޮންމެ ވަގުތަކު އެބައްޕައަށްޓަކައި އޭނާ ހެޔޮ ދުޢާ ކުރެއެވެ. ޖަންނަތުގައި ބައްޕައާއެކުގައި ލެއްވުމަށް ތަކުރާރުކޮށް އެދެއެވެ. ހައިތަމްގެ ހިނިތުންވެފައިވި މޫނަށް ބަލައިލުމަށްފަހު އެފޮޓޯގައި އޭނާ ލޯބިން ފިރުމައިލިއެވެ. "އައި މިސް ޔޫ އަ ލޮޓް ބައްޕާ.." އީކްގެ ހިތުގައިވިއެވެ. އަލްބަމް ލައްޕައިލުމާއެކު އެގެނެސް މޭގައި އޭނާ ޖައްސައިލިއެވެ. އެވަގުތު ކޮޓަރީގެ ދޮރު ތަންމިނަށް ހުޅުވަމުން ދުވެފައި އައި ހައިތް، ފަހަތުން އީކްގެ ހަށިގަނޑުގައި އޮޅުލައި ގަންނަމުން މަންމީއޭ ކިޔައި ބާރަށް ގޮވައިލިއެވެ. ހިނިގަނޑު ފަޅައިގެން ދިއުމާއެކު އަލްބަމް ބާއްވަމުން އެނބުރި ޔުނީފޯރމްގައި އިން ހައިތް އުރައިލަމުން އީކް ތެދުވިއެވެ. މާނޭވައި ލެވިފައިހުރެ ހައިތްގެ ދަބަސް ހިފައިގެން ނާއިފް ވަނީ އެވަގުތުއެވެ. ނާއިފް ހުރިގޮތް ފެނުމާއެކު ހައިތްއަށް ބަލައިލަމުން އީކް ދެފަރާތަށް ބޯހޫރައިލިއެވެ. ލެޕްޓޮޕް ދަބަސް ގޮނޑުގައި އަޅުވައިގެންހުރެ އީވާން ވެސް އައިސް ކޮޓަރިއަށްވަނީ އެވަގުތުއެވެ.\n"ދަރިފުޅު ގާތު ބުނަމެއްނު ކާފާއާ އެއްވަރަށް އަންނާށޭ.. ބަލާބަލަ ކާފަ ވަރުބަލިވެފަ ހުރިވަރު.." ހައިތަމްގެ ކޮލުގައި ބޮސްދެމުން އީކް ބުނެލިއެވެ. އެއާއެކު ލާނެތް ގޮތަކަށް ހީލަމުން އޭނާ ނާއިފްއަށް ބަލައިލިއެވެ.\n"ކާފަ މާ ލަހީ ހިނގާލެއް.."\n"ކޮބާ އެންމެ ފަހުން ކުށްވެރިމިވީ ކާފަ އެއްނު.." ހައިތްގެ ދަބަސް އެނދުމަތީގައި ބާއްވަމުން ހިނިއައިސްފައި ނާއިފް ބުނެލިއެވެ. ނާއިފްގެ ކޮނޑުގައި ޖަހައިލަމުން އީވާންވެސް ނާއިފްއާ ދިމާކޮށްލީ ހައިތްއާ ބައިވެރިވަމުންނެވެ. ދެފަރާތަށް ބޯހޫރައިލުމާއެކު އެއްޗެހި ބަދަލުކޮށްގެން އޭނާއާ އެކުގައި ކުޅެން އައުމަށް ހައިތް ގާތުގައި ނާއިފް ބުނެލިއެވެ. ތެޅިގަނެފައި އީކްގެ އަތުތެރެއިން ފައިބާން ހައިތް އުޅުނެވެ. ނިތްއަރުވައިލަމުން ދަރިފުޅުގެ ޔުނީފޯރމް ބަދަލުކޮށްލަމުން އޭނާ ދިއުމަށް އީކް ދޫކޮށްލިއެވެ. ކޮޓަރީގައި އެކަނިވުމާއެކު އީވާން އައިސް އޭނާގެ ލޯބިވާ އަނބިމީހާގެ ހަށިގަނޑުގައި ބައްދައިލައި އެނިތުގައި ބޮސްދިނެވެ. އަޅައިފައިވާ ކަޅުކުލައިގެ ބުރާގެ ތެރެއިން އީކްގެ ދޮން މޫނުކޮޅު ފައުޅުވަމުންދިޔައީ ސާދަވިލޭގޭ ހަނދެއް ފަދައިންނެވެ. އީވާންގެ ގައިގައި ބައްދައިލަމުން އެމޭގައި އީކް ލުއިކޮށް ބޮސްދިނެވެ. އެއާއެކު އީކްގެ ހަށިގަނޑުގައި ހިފާ އެނދުމައްޗަށް އޭނާ ވެއްޓިގަތެވެ. ދެމަފިރިންގެ ހުނުމުގެ އަޑުން ކޮޓަރި ގުގުމައިގެން ދިޔައިރު ދެހިތުގެ ވިންދުވީ އަވަސްވެފައެވެ.\nއިވްލީންގެ އިންތިޒާރުގައި ހޮސްޕިޓަލްގެ ޕާރކިން އޭރިއާގައި ޝަމްއަލް ހުއްޓެވެ. އިވްލީންގެ ގާތުން ކައިވެންޏަށް އެދުނުތާ އެއްމަސް ތެރޭގައި އެދެމީހުންގެ ކައިވެނި ވަނީ ކުރެވިފައެވެ. ދުވަސްގަނޑަކަށްފަހު އޭނާއާއި އީވާންގެ ދެމަފިރިންނާ ބައްދަލުކުރުވީ އެހަފުލާގެ ތެރެއިންނެވެ. ހީނަރުވަމުންދިޔަ ގުޅުންތައް ބަދަހިކޮށްލުމަށް ލިބުނު ފުރުސަތެއް ފަދައެވެ. ހައިތަމްގެ ވަކިވުމަށްފަހު ލިބުނު ހިތާމައިން އަރައިގަތުމަށް އީކްއަށް ލިބުނު ހިތްވަރަކަށް އެކައިވެނި ވިއެވެ. އިވްލީންގެ ކައިވެނިކަމުން އެކަމުގައި ފޯރިއަރުވައިފައި އުޅުމަށް އީކް ބޭނުންވީ ހިތަށް ކުރެވެމުންދިޔަ ބޭކާރު ޚިޔާލުތަކުގައި ބެހި ދިއުމަށް ނޭދުމުންނެވެ. ދެވަނަ ފަހަރަށް ނަފުސު އެދަރަޖައަށް ހިތާމައިން ފޯވާން އޭނާ ބޭނުންނުވީއެވެ.\nޚިޔާލުތަކަށް ގެއްލިފައި އޭނާ ހުއްޓެވެ. އެވަގުތު އެތަނަށް އައިސް މަޑުކޮށްލި ކާރަކުން ނުކުތް އަންހެންކުއްޖާގެ ލޮލުގައި ޝަމްއަލް އަޅައިގަތުމާއެކު އެކުއްޖަކު މަޑުމަޑުން އޭނާއަށް ގޮވައިލިއެވެ.\n"ޒާރާ.." ހައިރާންވެފައި އޭނާއަށް ބުނެވުނެވެ. ބުރުގާ އަޅައި ފުރިހަމަ ޙިޖާބުން ނިވައިވެގެން ހުރިއިރު އެމޫނުގައިވީ ހިތްހެޔޮކަމެވެ. ހާލު އަހައިލުމާއެކު ޒާރާ އިސްވެ ވާހަކަ ދެއްކިއެވެ. އަދި އޭރުގައި އެދެމެދު ކަންތައްވީގޮތުން އޭނާ ހިތާމަކުރާކަމަށާއި އޭނާއަށް މަޢާފުކޮށްދިނުމަށް އެދުނެވެ. ޒާރާ ބަދަލުވެފައިވި މިންވަރުފެނި ޝަމްއަލް އުފައުވިއެވެ. ބޯޖަހައިލަމުން އޭނާ ހިނިތުންވުމަކުން ފުއްދައިލީއެވެ. ކާރުގެ އަނެއްދޮރު ހުޅުވައިލަމުން ކުޑަ އަންހެންކުއްޖަކު އުރައިލައިގެން ފިރިހެނަކު ފޭބިއެވެ. އެދެމީހުނަށް ބަލައިލުމާއެކު ޒާރާގެ މޫނު އުޖާވެގެންދިޔަތަން އޭނާ ދުއްޓެވެ.\n"އަހަރެންގެ ދަރިފުޅާ ފިރިމީހާ.." އެދެމީހުނަށް އިޝާރާތްކޮށްލަމުން ޒާރާ ބުނެލިއެވެ. ޝަމްއަލް އެއީ ކާކުކަން ޒާރާ ބުނެދިނުމާއެކު ކުޑަކޮށް ހިނިތުންވެލަމުން މައިސަން ސަލާމަތް އަތްދިއްކޮށްލިއެވެ. އިރުކޮޅުކު އެތަނުގައި ހުރުމަށްފަހު ދަނީކަމުގައި ބުނެ ހޮސްޕިޓަލަށް ވަނުމަށް އެކުޑަ އާއިލާ ހިނގައިގަތެވެ. ލުއި ހިނިތުންވުމަކާއެކު އެމަންޒަރުބަލަން ޝަމްއަލް ހުއްޓައި އެމީހުނަށް ބަލަމުން އެތަނަށް އައިސް އިވްލީން ހުއްޓިލިއެވެ. "އެއީ ޒާރާ ތަ؟ ހާދަ ތަފާތޭ.." ޝަމްއަލްކުރެ އޭނާ އެއްސެވެ. ބޯޖަހައިލުމާއެކު އެދެމެދުގައި ދެކެވުނު ވާހަކަތައް ޝަމްއަލް ހިއްސާކުރިއެވެ. ކުޑަކޮށް ހިނިތުންވެލަމުން ޝަމްއަލްގެ އަތުގައި އިވްލީން ހިފައިލިއެވެ. އިވްލީންގެ ބޮނޑުވެފައިވި ބަނޑުގައި ނުހަނު ލޯބިން ޝަމްއަލް ފިރުމައިލިއެވެ. އެއާއެކު ދަރިފުޅު ތޮޅިގަތީ ބައްޕަގެ އެބީހުން އިހުސާސުވެގެން ފަދައެވެ. ޝަމްއަލްގެ އަތްމަތީގައި އޭނާގެ އަތްތިލަ އިވްލީން ބާއްވައިލީ ހިނިތުންވަމުންނެވެ. "ތްރީ މަންތްސް ޓް ގޯ.. މިހާރުވެސް ބޭބީ ދެކިލާހިތުން ކެތްނުވޭ.." ލޯބިން އިވްލީންގެ ހަމަހުގެ ބަނޑުގައި ފިރުމަމުން ޝަމްއަލް ބުންޏެވެ. ޑިއުޓީގައި އިވްލީނަށް ލިބިފައިވި ވަރުބަލިކަން ޝަމްއަލްގެ އެކުޑަ ބީހުމުންވެސް ފިލައިދިޔަ ކަހަލައެވެ. ބޯޖަހައިލުމާއެކު ޝަމްއަލްގެ ގައިގައި އޭނާ ބައްދައިލީ ނިކަން ލޯބިންނެވެ.\n"އައި ލަވް ޔޫ ޝައްމު.."\n"އައި ލަވް ޔޫ މޯ ލީން.. ތޭންކްސް ފޯ ކަމިންގް އިން ޓް މައި ލައިފް..." އިވްލީންގެ ނިތުގައި ބޮސްދެމުން ޝަމްއަލް ބުނެލިއެވެ. ލިބުނު އުފަލެއްގެ ބޮޑުކަމުން އިވްލީންގެ ހިތް ފުރިގެންއައެވެ. އުއްމީދުވެސް ނުކުރާފަދަ އުފައުވެރި ދިރިއުޅުމެއް މިއަދު މާތް ރަސްކަލާނގެ ވަނީ އޭނާއަށް މިންވަރުކޮށްދީފައެވެ. ލޯބިވާ ފިރިމީހާއާއެކު އަލަތު ދަރިފުޅަށް އޭނާ އިންތިޒާރު ކުރަމުންދިޔައިރު އެމުޅި ޙަޔާތްވީ އުފައުވެރިކަމުން ފޮޅިފައެވެ.\nސްކޫލްގެ ކިޔެވުން ފެށުމަށްފަހު ދުވަސްތައް ފާއިތުވާން ފެށީ ނުހަނު އަވަހަށެވެ. ދިރިއުޅުމުގެ ކަންކަމުގައި މަޝްއޫލުވެފައި ވީވަރުން ކަމުގައިވެސް ވެދާނެއެވެ. އަހަރުގެ ފަހުކޮޅަށް ގޮސްފައި ފިނިމޫސުމުގައި ލިބުނު ބަންދުގައި އީވާންގެ ކުޑަ އާއިލާ ވަގުތު ހޭދަކޮށްލުމަށް ފަރުބަދަ މަތީގައިހުރި އެމީހުންގެ ކޮޓޭޖަށް އައެވެ. އާންމު ދިރިއުޅުމުގެ ކަންކަމުން ދުރުވެލައި އާއިލީ ގުޅުން ބަދަހިކޮށްލުމުގެ ނިޔަތުގައެވެ. އެދަތުރުގައި ނާއިފް ބައިވެރިނުވީ އޮފީހުގެ މުހިންމު މީޓިންގް އެއް އޮތުމުންނެވެ. ފަރުބަދަ މަތީގައި ހަދައިފައިހުރި ހިމަ މަގުތަކުން ލައިފައި އައިސް ކާރު ކޮޓޭޖް ކުރިމައްޗަށް މަޑުކޮށްލުމާއެކު ހައިތް ގޮވައިގެން އީކް ފޭބިއެވެ. އީވާން ފައިބައިގެން ގޮސް އެމީހުންގެ ފޮށިތައް ކޮޓޭޖް ތެރަށް ވެއްދިއެވެ. އޭރު ކޮންމެވެސް ވަރަކަށް ގަނޑުފެން ފައިބަމުންދިޔައެވެ. މުޅި އެހިސާބު ހިވަނީ ހުދު ސައިލެއް އޮޅައިލައިގެން އޮތްހެނެވެ.\nކުޑަ ރަޖާގަނޑެއް ހިފައިގެން އައިސް ސްނޯތައް މަތީގައި ފަތުރައިލުމާއެކު އީވާން އިނށީނެވެ. އޭނާއާ ޖެހިގެން ކަހަލަ ގޮތަކަށް އީކް ވެސް އިނށީނެވެ. އޭރު ދުވެދުވެފައި އެތަނުގައި ހައިތް އުޅެއެވެ. އީކްގެ ލޯބިމޫނަށް ބަލައިލަމުން އޭނާއާ ގާތްވެލަން އުޅުނު ވަގުތު މޫނުގައި އައިސް ޖެހުނު ގަނޑުފެނުގެ ކުޑަ ބޯޅައަކުން ސިހިފައި އީވާންއަށް ދުރަށް ޖެހިލެވުނެވެ. ހައިތްގެ ލާނެއް ހުނުމުގެ އަޑު ކަންފަތުގައި ޖެހުމުން އީވާން ދެލޯ ހަނިކޮށްލީ ރުޅިއައިކަމަށް ހެދެމުންނެވެ. ތުންފަތަށް ހިނިތުންވުމެއް ވެރިވުމާއެކު އިންތަނުން އޭނާ ތެދުވިއެވެ.\n"ހައިތް ބިން އީވާން.." އުނުގައި ދެއަތް ވިދެލުމާއެކު އާންމުކޮށް ހައިތްގެ އެފަދަ އަމަލުތަކުން އޭނާއަށް އީކް ގޮވައިލާފަދައިން އީވާން ގޮވައިލިއެވެ. އީވާންގެ އެއަމަލުން އީކްގެ ހިނިގަނޑު ފަޅައިގެންދިޔައެވެ. މަޑުމަޑުން ކޮޅަށްހުރި އީވާންގެ ފައިގައި އޭނާ ޖަހައިލިއެވެ. ހައިތްއާ ދިމާކުރަން ހުރުމަށްފަހު އޭނާ އެނބުރިލި ވަގުތު އީކްވެސް ގަނޑުފެނުން ބޯޅައެއް ހެދުމަށްފަހު އީވާންގެ މޫނަށް ޖެހިއެވެ. ދެމައިންގެ ހުނުމުގެ އަޑު މުޅި ހިސާބުގައި ހިފައިލައިފައިވިއެވެ. "ސީރިއަސްލީ އީ.. ހުރެބަލަ.. ދެން ސަލާމަތެއް ނުވާނެ.." އީކްއާ ހައިތްގެ ފަހަތުން ދުއްވައިގަންނަމުން އީވާން ބުނެލީ އިންޒާރެއް ފަދައިންނެވެ.\nއެތައް އިރަކު ސަކަރާތްޖެހުމަށްފަހު އިރުއޮއްސުމުން ހައިތް ގޮވައިގެން ދެމަފިރިން ކޮޓޭޖް އަށް ވަނެވެ. ވަރުބަލިވެފައިވި ހައިތްއަށް ކާންދިނުމަށްފަހު އޭނާ ގައިދޮއްވައިލަމުން އެނދުގައި ނިދަން ބޭއްވިއެވެ. ކުޑަ ހިނދުކޮޅެއްގެ ތެރޭގައި އަރާމު ނިންޖަކަށް ދަރިފުޅު ގެނބިގެންދިއަތަން ބަލަން އިން އީކްއަށް ހިނިތުންވެވުނެވެ. އެތުއްތު ހަށިގަނޑުގައި ކުއިލްޓް އަޅައިލަމުން އޭނާ މިސްރާބުޖެހީ ކޮޓަރިން ނުކުތުމަށެވެ. އޭރު ސިޓިންގްރޫމްގައި ހުރި ފަޔަރޕްލޭސް ކައިރީގައި ހަރަކާތްތެރިވަމުން އީވާން ދިއައެވެ. ކުރަންހުރި މަސައްކަތް ނިންމައިލުމަށްފަހު ހިންދެމިލަމުން އޭނާ ފަހަތުގައ ހުރި އީކް އަށް ބަލައިލިއެވެ.\nއަދި މަޑުމަޑުން އައިސް އީކް ގައިގައި ބައްދައިލުމާއެކު އެތަނުގައިހުރި ސޯފާގައި އިނށީނެވެ. ކުރިމަތީގައިހުރި ބިއްލޫރި ދޮރުތަކުން ގަނޑުފެން ފައިބަމުންދިޔަތަން ފެންނަމުން ދިޔައީ ހުވަފެނީ ގޮތަކަށެވެ. އެމަންޒަރަށް ބަލަންއިން އީކްގެ ދެލޯކުރިމަތީގައި އެންމެ ފުރަތަމަ އެތަނަށް އެދެމަފިރިން ކުރި ދަތުރުގެ ހަނދާންތައް ސިފަވެލިއެވެ. އީކްގެ ގައިން ދޫކޮށްލުމަށްފަހު އޭނާގެ އުނގުގައި ބޯއަޅައިލަމުން ސޯފާގައި އީވާން ހަށިގަނޑު ދަމައިލިއެވެ. އެކަކު އަނެކެއްގެ ދެލޮލަށް ގެއްލިފައި ތިބިއިރު އީކްގެ ހިތުގެ ވިންދު އަވަސްވަމުން އައެވެ.\n"ހަނދާންވޭތަ.. އެންމެ ފުރަތަމަ އަހަރެމެން މިތަނަށް އައި ދުވަސްމަތިން.. އެނގޭތަ.. ފުރަތަމަ ފަހަރަށް އީވާންއާ މެދު ތަފާތު ނަޒަރަކުން އަހަންނަށް ދެކެވެންފެށީ އެދުވަހު.. މުޅި ދުނިޔެއަށް ސިއްރުންވިއަސް މިހިތުގަ ތިނަން ފެވިގެންއައީ އެރޭގަ..މިފަދަ ހުވަފެނީ ޗާލު ރެއެއް.. އީވާންގެ ދެލޮލުން އެރޭ ފައުޅުވެލި ލޯބި އަހަރެންގެ ހިތް މޮޔަކުރުވި.. އީވާންއަށްޓަކައި ހިތުގައި އައު ވިންދެއް އުފެއްދި.. ތި ލޯބި އަހަރެންގެ ވީރާނާވަމުންދިޔަ މުޅި ޙަޔާތް ބަދަލުކުރުވީ.. ދިރިއުޅުމުގެ މައިދާނުގަ ދާނެ ދިމާލެއް ނޭނގި ހުއްޓުން އަރައިފައި ހުއްޓައި އަހަރެންނަށް ކުރިއަށް ދާނެ މަގު ކޮށައިދީ ދައްކައިދިނީ.. ދުވަހަކު އަރައިނުގަނެވޭނޭ ހީކުރި ނަމަވެސް އެ ހިތާމަތަކުން އަހަރެން މިންޖުކޮށް އައު ޙަޔާތެއްގެ ފޮނިމީރުކަން އިހުސާސުކޮށްދިން.. ނުވާނޭ ހީކުރެވުނު އެތައްކަމެއް ބަދަލުވެދިޔަ.. މިއަދު އަހަރެން މިއުޅެނީ ހުވަފެނުގައިވެސް އުޅެވިދާނެކަމަށް ހީނުކުރާހައި އުފައުވެރި ދިރިއުޅުމެއް.. ދިރިއުޅުމުގެ ހުރިހައި އިމްތިޙާނަކުން އަހަރެން ފެއިލްވިޔަ ނުދީ މިއަތުގަ ހިފި އަހަރެންގެ ހިތްވަރަކީ ތީ... ދުވަހަކު މީހަކު ދެކެ ލޯބިނުވާ ދަރަޖައަށް މިއަދު އަހަރެން އީވާންދެކެ ލޯބިވޭ.. އަހަނަށްޓަކައި ކޮށްދިން ކޮންމެ ކަމަކަށް ހިތުގެ ފުންމިނުން ޝުކުރުވެރިވަން.. ތިފަދަ އޯގާތެރި ފިރިއެއްގެ ހިމާޔަތް މިންވަރުކޮށްދެއްވީތީ ހެއްދެވި ފަރާތަށް ޙަމްދުކޮށް ޝުކުރުކުރަން... އަހަންނަށް އަލުން ހިނިތުންވާން ދަސްކޮށްދިން މީހަކީ ތީ.. އީވާން އަހަރެންދެކެ ވާ ނިމުމެއްނުވާ ސާފު ތެދުވެރި ލޯބި މިއަދު އަހަންނަށް އެނގި އިހުސާސުވެއްޖެ.. އަހަރެންވެސް އެދަރަޖައަށް އީވާންދެކެ ލޯބިވޭ.. ޖަންނަތުގަވެސް އަހަރެން އެދެނީ އީވާންއާ އެކުގައި ވުމަށް.. ލޯބިވެތި އުފައުވެރި ދިރިއުޅުމެއް.. ދުވަހަކު ނިމުމެއް ނުވާނެ ފަދައިން.. ވަކިވުމެއް ނުވާނެ ފަދައިން.. އަހަރެންގެ ހިތުގެ ދުޢާއަކީ އެއީ.. އައި ލަވް ޔޫ ސޯ މަޗް.." އީވާންގެ ކަނޑެއްފަދަ ފުން ދެލޮލަށް ބަލަން އިނދެ އީކް ބުނެލިއެވެ. އީކްގެ ބަސްތަކުން އީވާންގެ ހިތަށް ކުރުވީ ފޮނި އިހުސާސެކެވެ. ދެލޮލަށް ކަރުނަ ޖަމާވީ ހިތަށް ލިބުނު ބަޔާންކުރަންދަތި އުފަލުންނެވެ. އޮތްތަނުން ތެދުވުމާއެކު އީކްގެ ހިމަހަށިގަނޑު އެދެއަތުގެ ތެރޭގައި ހައްޔަރުކޮށްލީ ނުހަނު ލޯބިންނެވެ. އެކުޑަ މޫނުގެ އެތަން މިތަނުގައި ބޮސްދެމުންދިޔައިރު އީވާންގެ ދުލުން އޮހެމުންދިޔައީ އީކް ދެކެ އޭނާ ވާ ލޯބީގެ ފޮނިފޮނި ބަސްތަކެވެ. އެތައް ފަހަރަކު ލޯބިވާ މިންވަރު ހާމަކޮށްދެމުން ދިޔައެވެ. އަމިއްލަ ލޯބީގެ ދުނިޔެއަކަށް ދެމަފިރިން ގެނބިގެންދިޔައިރު ދެހިތުގައިވެސް ޖަހަމުންދިޔައީ އެއް ވިންދެކެވެ. ކުރަމުންދިޔައީ އެއް އަހުދަކާއި ވަޢުދެކެވެ. އެދެވި ދުޢާކުރެވެމުންދިޔައީ އަބަދަށް ދެދުނިޔޭގައިވެސް އެކުގައި ލެއްވުމެވެ. އޮހެމުންދިޔަ ކުދިކުދި ގަނޑުފެންކޮޅުތައް އެކަމަށް ހެކިވަމުންދިޔައީ ދެމަފިރިންގެ ލޯބީގައި ބައިވެރިވަމުން ކަހަލައެވެ. ދެހިތުގެ ދުޢާގައި ޝާމިލްވަމުންނެވެ. ދެމެދުގައިވި ލޯބި އިތުރަށް ވަރުގަދަ ކުރުވަމުންނެވެ.\nނޭނގޭ ބުނާކަށް... ހިތް އެދި މި ވާވަރު...\nވާލޯބި ދެން ނޭނގޭހޭ...\nބޭނުން މިވާވަރު... ދީވާނަވީމާ...\nސީދާ ލޮލުން ނުފެނޭހޭ...\nބޭނުން އެހާ... ހިތް އިންތިހާ...\nމި ވާހަކައިގެ އިބާރާތްކުރުން ހަމަ ވަރަށް ހިތްގައިމު. ޝުކުރާއި މުބާރިކުބާދީ. ނައުފާގެ އާ ވާހަކަޔަކަށް އިންތިޒާރުކުރަން!\nމާޝާ ﷲ މ ވާަަހަކަް ވެސް ވަރަށް ރީިތިި ✨\nކުރިޔަށް އޮތް ތަނުގައި މިކަހަލަ ވާހަކައެއް ކިޔާލަން ލިބޭނެ ކަމަށް އުންމީދު ކުރަން ✨\nނައު މަތިނ މިޝީީ ވަރަށް މިސް ވާނެ✨\n4 ހަފްތާ ކުރިން ago\nވަރަށް ވެސް ފުރިހަމަ. ނައުގެ އެހެން ވާހަކައެއް އަވަސްު މުސްތަޤުބަލެއްގައި ކިޔާލަން ލިބޭނެ ކަމަށް އުންމީދުކުރަން


އެޗްއާރްސީއެމްގެ ވެރިންނަށް މުނާއާއި އަދުހަމް އައްޔަންކުރައްވައިފި\nއެޗްއާރްސީއެމްގެ ރައީސް މުނާ (ކ) ގައި އަދި ނައިބް ރައީސް އަދުހަމް (ވ)ގައި\nހާއިޒް ޒަމީން· 10 ނޮވެމްބަރ 2021\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް، ހިއުމަން ރައިޓްސް ކޮމިޝަން އޮފް މޯލްޑިވްސް (އެޗްއާރްސީއެމް)ގެ ރައީސްގެ މަގާމަށް މ. ބާރަނާގެ މަރިޔަމް މުނާ އަދި އެ ކޮމިޝަނުގެ ނައިބު ރައީސްގެ މަގާމަށް މއ. މާވެޔޮގެ ޑރ. އަހްމަދު އަދުހަމް އަބްދުﷲ އައްޔަންކުރައްވައިފި އެވެ.\nއެޗްއާރްސީއެމް ރައީސަކަށް މުނާ އަދި ނައިބު ރައީސަކަށް އަދުހަމް އައްޔަންކުރައްވާފައި މިވަނީ އެ ދެ ބޭފުޅުން އެ މަގާމުތަކަށް އައްޔަންކުރެއްވުމަށް ރައްޔިތުންގެ މަޖިލީހުން މިިދިޔަ މަހުގެ 14 ވަނަ ދުވަހު ރުހުން ދިނުމާ ގުޅިގެންނެވެ.\nމުނާ ވަނީ އޮސްޓްރޭލިޔާގެ އީޑިތް ކޯވަން ޔުނިވަސިޓީން މާސްޓާސް އޮފް ބިޒްނަސް އެޑްމިނިސްޓްރޭޝަން ހާސިލުކުރައްވާފަ އެވެ.\nއެޗްއާރްސީއެމްގެ މެންބަރަކަށް އައްޔަންކުރުމުގެ ކުރިން މުނާ ހުންނެވީ އޭޝިއާ ޝިޕިން އެންޑް އިންޓަނޭޝަނަލް ޓްރޭޑިންގެ ކޯޕަރޭޓް ސެކްރެޓަރީގެ މަގާމުގަ އެވެ. މީގެ އިތުރުން މިނިވަން މުވައްސަސާތަކާއި ސަރުކާރާއި އަމިއްލަ އޮފީސްތަކުގެ އިސް މަގާމުތައް ފުރުއްވާފައިވެ އެވެ.\nއިންޓަނޭޝަނަލް ލޯގެ ދާއިރާ އިން ޑރ. އަދުހަމް ޕީއެޗްޑީ ހާސިލްކުރެއްވީ އޮސްޓްރޭލިއާގެ ވޭލްސްގެ ޔުނިވަސިޓީ އޮފް ވޮލޮންގޮންގް އިންނެވެ.\nއަދުހަމް މީގެކުރިން ވަނީ ވިލާ ކޮލެޖުގައި ޕަބްލިކް އިންޓަނޭޝަނަލް ލޯގެ ލެކްޗަރައެއްގެ މަގާމާއި އެމްޓީސީސީގެ ސީއީއޯގެ މަގާމު ވެސް ފުރުއްވާފަ އެވެ. މީގެ އިތުރުން އަދުހަމަކީ މަތީ ތައުލީމާއި ތަމްރީނުގެ ކޯހަކުން ފާހަގަކޮށްލެވޭ ކާމިޔާބީއެއް ހޯއްދެވުމާ ގުޅިގެން ރައީސުލްޖުމްހޫރިއްޔާ ދެއްވާ ހާއްސަ އިނާމު ލިބިވަޑައިގަންނަވާފައިވާ ބޭފުޅެކެވެ.


Siyaasathakee beynunvaa dhaairaaah meehun binaakurun: Naib Raees\nސިޔާސަތަކީ ބޭނުންވާ ދާއިރާއަށް މީހުން ބިނާކުރުން: ނައިބް ރައީސް\nނައިބް ރައީސް ފައިސަލް ނަސީމް މިއަދުގެ ރަސްމިއްޔާތު ޝަރަފްވެރިކޮށްދެއްވަނީ -- ފޮޓޯ: ރައީސް އޮފީސް\nސަރުކާރުގެ މައި ސިޔާސަތަކީ ދިވެހިރާއްޖެއަށް އެންމެ ބޭނުންވާ ދާއިރާތަކަށް މީހުން ބިނާކުރުން ކަމުގައި ނައިބް ރައީސް ފައިސަލް ނަސީމް ވިދާޅުވެއްޖެ އެވެ.\nނައިބް ރައީސް މިހެން ވިދާޅުވީ ޑިޕްލޮމާ އިން ރޭޑިއޯގްރަފީ ކޯސް އިފްތިތާހު ކުރުމަށްޓަކައި މިއަދު މެންދުރުފަހު ބޭއްވި ރަސްމިއްޔާތު ޝަރަފުވެރިކޮށްދެއްވާ ދެއްކެވި ވާހަކަފުޅުގަ އެވެ.\nނައިބް ރައީސްގެ ވާހަކަފުޅުގައި ޒުވާނުންނަކީ ގައުމުގެ ހުރިހާ ދާއިރާތަކުން، ގައުމު ކުރިއެރުވުމަށްޓަކައި މަސައްކަތް ކުރެވޭނެ ފަދަ ގާބިލް ބަޔަކަށް ހެދުމަކީ ސަރުކާރުގެ އަމާޒެއް ކަމަށެވެ. އަދި ދިވެހި ސަރުކާރުން މި އަހަރުވެސް އެންމެ ބޮޑު ހޭދައެއް ކުރާ އެއް ދާއިރާއަކީ ސިއްހީ ދާއިރާކަން އެ މަނިކުފާނު ފާހަގަކުރެއްވި އެވެ.\nނައިބް ރައީސް ވިދާޅުވީ ޓެކްނިކަލް ދާއިރާތަކުން ގައުމަށް ބޭނުންވާ ޒުވާނުން ބިނާކުރުމުގެ މަސައްކަތަކީ ކޮންމެހެން ކުރަންޖެހޭ ކަމަކަށްވީ ނަމަވެސް އެކަން ކުރުން ލަސްވެފައިވާ ކަމަށެވެ. ފަންނީ ވަޒީފާތަކަށް ގާބިލް ދިވެހިން ތަމްރީނުކުރުމަށްޓަކައި ސަރުކާރުން ކުރާ މަސައްކަތުގެ ހެޔޮ ނަތީޖާ ފެނިގެންދާނެ ކަމުގައިވެސް ވިދާޅުވި އެވެ.\n"ދިވެހިރާއްޖެ ދަތުރު ކުރަމުން މިދަނީ ވަރުގަދަ ލާމަރުކަޒީ ނިޒާމަކަށް. އަޅުގަނޑުމެންގެ އަތޮޅުތަކުގެ ހިންގުން ހަރުދަނާކޮށް، ރައްޔިތުންނަށް ރަށުން، އަތޮޅުން ދެވޭ ޚިދުމަތްތައް ފުޅާކޮށް، ފަސޭހައިން ފޯރުކޮށްދިނުމަކީ އެއީ ދިވެހި ސަރުކާރުގެ އެންމެ ބޮޑު ސިޔާސަތު" ފައިސަލް ވިދާޅުވި އެވެ.\nނައިބް ރައީސްގެ ވާހަކަފުޅު ކުރިއަށް ގެންދަވަމުން ވަނީ ސަރުކާރުން ލާމަރުކަޒީ ނިޒާމުގެ ތެރެއިން ރައްޔިތުންނާއި ގާތުން، ރަށުން ފުރިހަމަ ހިދުމަތްތަކެއް ފޯރުކޮށްދިނުމަށް ކުރައްވަމުން ގެންދަވާ މަސައްކަތްތައް ވެސް ހިއްސާކުރައްވާފަ އެވެ. އެގޮތުން މިދިޔަ ދެ އަހަރުގެ ތެރޭގައި އެކަނިވެސް ރާއްޖޭގެ އުތުރާއި ދެކުނާއި މެދުރާއްޖެ ތެރެއަށް ދެވުނު ހިދުމަތްތަކުގެ ސަބަބުން ރައްޔިތުންނަށް ގިނަ ފަސޭހަތަކެއް ލިބިފައިވާ ކަމަށް ވިދާޅުވި އެވެ. އަދި މި މުއްދަތުގެ ތެރޭގައި އެމްއާރްއައި، ސީޓީ ސްކޭންގެ ހިދުމަތުން އެކަނިވެސް މާލެއިން ބޭރުން ގާތްގަނޑަކަށް 3000 ސީޓީ ސްކޭނާއި، 1300 އެމްއާރްއައި ހެދިފައިވާ ކަމުގައިވެސް ވިދާޅުވި އެވެ. މި ހިދުމަތްތައް ފޯރުކޮށް ނުދެވުނުނަމަ މި ހިދުމަތްތައް ހޯދުމަށް ތަކުލީފުތަކާއެކު އަންނަން ޖެހިފައި އޮންނާނީ މާލެއަށް ކަމުގައިވެސް ވިދާޅުވި އެވެ.\nނައިބް ރައީސް ވަނީ މިއަދު އިފްތިތާހު ކުރެވިގެންދިޔަ "ޑިޕްލޮމާ އިން ރޭޑިއޯގްރަފީ ކޯސް" ވުޖޫދަށް ގެނައުމުގައި ހަރަކާތްތެރިވި ހުރިހާ ބޭފުޅުންނަށް ޝުކުރުވެސް އަދާކުރައްވާފަ އެވެ.\nއެސްޓީއޯ ފައިސަލް ނަސީމް


މޯލްޑިވްސް މެޑިކަލް ކައުންސިލްގެ ޕްރީ-ރަޖިސްޓްރޭޝަންއާ ބެހޭ\nމޯލްޑިވްސް މެޑިކަލް ކައުންސިލުން 1 މާރިޗް 2012 އިން ފެށިގެން ރާއްޖެ ގެނެވޭ ބިދޭސީ ޑޮކްޓަރުން ކައުންސިލުގައި ރަޖިސްޓަރީކުރެވޭ ފެންވަރު ހުރިތޯ ބެލުމަށްޓަކައި، "ޕްރީ-ރެޖިސްޓްރޭޝަން" ވަނީ ދޫކުރަން ފަށްޓަވާފައެވެ. ނަމަވެސް ކައުންސިލަށް ހުށަހެޅޭ ފޯމުތައް ފުރިހަމަނުވެ އަދި ލިޔެކިޔުންތައް ހަމަނުކޮށް ހުށަހަޅުއްވާކަން ވަނީ ކައުންސިލަށް ފާހަގަކުރެވިފައެވެ. އެހެންކަމުން 01 އޮކްޓޯބަރު 2013 އިން ފެށިގެން ޕްރީ ރެޖިސްޓްރޭޝަން ފޯމު ކައުންސިލަށް ހުށަހަޅުއްވާ ފަރާތްތަކުން ޑޮކްޓަރުގެ "ޕްރީ-ރެޖިސްޓްރޭޝަން" ފޯމު ހުށަހަޅަންވާނީ ފޯމު ރަނގަޅަށް ފުރިހަމަކޮށް، ލިޔެކިިޔުންތައް ހަމަކުރުމަށްފަހުއެވެ. އަދި އެފޯމުގެ އެމްޕޮލޯއިމެންޓް ބައިގައި އެޑޮކްޓަރު ރާއްޖޭގައި މަސައްކަތް ކުރާތަނުގެ ގުޅޭނެ ނަންބަރާއި އެތަނުގެ ސްޓޭމްޕް ޖެހުމަށްފަހުގައެވެ. އަދި އެފަރާތުގެ ސްޓޭމްޕެއް ނެތްނަމަ އެފަރާތުގެ ސޮއި ކުރެވިފައި އޮންނަންވާނެއެވެ. މިނޫންގޮތަކަށް ހުށަހަޅުއްވާ ފޯމު ބަލައިނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nއަދި ދަންނަވަމެވެ. ކައުންސިލުން ޕްރީ ރެޖިސްޓްރޭޝަން އެޕްރޫވްކުރުމަށް2ހަފުތާގެ މުއްދަތެއް ނަގާނެއެވެ.2ހަފުތާގެ މުއްދަތެއް ނަގަނީ ކައުންސިލަށް ހުށަހެޅޭ ލިޔެކިޔުންތައް ސައްޙަތޯ ބަލައި އަދި ޑޮކްޓަރު ރެޖިސްޓްރީކޮށްފައިވާ ކައުންސިލުން ވެރިފައިކުރަންޖެހޭތީއެވެ. އަދި ޕްރީ-ރަޖިސްޓްރޭޝަން އިތުރަށް ކައުންސިލުން ވެރިފައިކުރަން ޖެހިއްޖެ ހާލަތެއްގައި2ހަފުތާއަށްވުރެ އިތުރުވުންވެސް އެކަށީގެންވެއެވެ.\nވީމާ، 01 އޮކްޓޫބަރު 2013 އިން ފެށިގެން ޕްރީ-ރެޖިސްޓްރޭޝަން ފޯމު ބަލައިގަނެވޭނީ މަތީގައި ދެންނެވިފައިވާ އުސޫލުގެ މަތިންކަން އާންމުކޮށް އަންގާ އިޢުލާންކުރަމެވެ.\n11 ޛުލްޤަޢިދާ 1434\n17 ސެޕްޓެންބަރު 2013\nނަންބަރު: (IUL) 23-RBC/23/2013/19\nޕަބްލިޝްކުރި ތާރީޚު: 19 ސެޕްޓެންބަރު 2013


ADK hospital in online koh hurihaa doctor innah dhekkey goiy hadhaifi | dhuvasmv އޭޑިކޭ ހޮސްޕިޓަލުން އޮންލައިންކޮށް ހުރިހާ ޑޮކްޓަރުންނަށް ދެއްކޭގޮތް ހަދައިފި – dhuvasmv\nއޭޑިކޭ ހޮސްޕިޓަލުން އޮންލައިންކޮށް ހުރިހާ ޑޮކްޓަރުންނަށް ދެއްކޭގޮތް ހަދައިފި\nއޭޑީކޭ ހޮސްޕިޓަލުގެ އޮންލައިން ކްލިނިކުން ހުރިހާ ޑޮކްޓަރުންނަށް ދެއްކޭގޮތަށް ހަމަޖައްސައިފި އެވެ.\nކޯވިޑް-19 އާއި ގުޅިގެން ހޮސްޕިޓަލަށް މީހުން ދިޔުން މަދުކުރުމަށް ބާރު އެޅުމަށް އެ ހޮސްޕިޓަލުން މިދިޔަ މަހުގެ14 ވަނަ ދުވަހު ފުރަތަމަ ފެށީ އޮންލައިން ފްލޫ ކްލިނިކް އެކަންޏެވެ. އޭރު އެ ކްލިކަށް ޑޮކްޓަރަށް ދެއްކެނީ ހުމާއި ރޯގާގެ އަސަރު ފެންނަ މީހުންނާއި ރާއްޖެއިން ބޭރަށް ދަތުރު ކުރާ މީހުންނަށެވެ.\nއެ ހޮސްޕިޓަލުން ބުނީ މިދިޔަ މަހުގެ28 ވަނަ ދުވަހުން ފެށިގެން އެ ހޮސްޕިޓަލްގެ ހުރިހާ ޑޮކްޓަރުންގެ ހިދުމަތް އޮންލައިންކޮށް ލިބޭނެ ކަމަށެވެ. އޭގެ ތެރޭގައި އެ ހޮސްޕިޓަލުގެ ސްޕެޝަލިސްޓުންނާއި ސުޕާސްޕެޝަލިސްޓުންވެސް ހިމެނޭނެ އެވެ.\nއޮންލައިން ފްލޫ ކްލިނިކްގެ ހިދުމަތް ހިލޭ ދިންނަމަވެސް ސްޕެޝަލިސްޓުންނަށް ދައްކަން ފައިސާ ދައްކަން ޖެހެ އެވެ. ފައިސާ ދެއްކުމަށް ބީއެމްއެލް މޮބައިލްޕޭގެ ހިދުމަތް ބޭނުން ކުރުމަށް އޭޑީކޭއިން އެދެ އެވެ.\nއޮންލައިން ކްލިނިކް މެދުވެރިކޮށް ޑޮކްޓަރަށް ދެއްކުމަށް އެޕޮއިންޓްމަންޓް ހައްދާ ފަރާތްތަކަށް ޑިޖިޓަލް މެމޯއެއް ފޯނަށް ލިބޭނެ އެވެ. އެކަމަށް ވައިބާ ނުވަތަ ސްކައިޕްގައި ބޭނުންކުރާ ނަންބަރު ހޮސްޕިޓަލާއި ހިއްސާކުރުން މުހިއްމުކަމަށް އޭޑީކޭއިން ބުނެއެވެ.\nއަދި “އާސްކް އޭޑީކޭ” މެދުވެރިކޮށް ވައިބާ ޓެލެގްރާމް ނުވަތަ ފޭސްބުކް މެސެންޖާއިން ޑޮކްޓަރު ބަލިމީހުން ބަލަމުންދާ ކިއު ތަރުތީބު ބަލާލެވޭނެ އެވެ. ޑޮކްޓަރު ގުޅަމުންދާނީ އެޕޮއިންޓްމެންޓް ހައްދާ ތަރުތީބުން ކަމަށް އޭޑީކޭއިން ބުނެ އެވެ.\nއޭޑިކޭ ހޮސްޕިޓަލްގެ އޮންލައިން ކްލިނިކަށް އެޕޮއިންޓްމެންޓް ހައްދަން ގުޅަން ޖެހެނީ1440 އަށެވެ. އޭޑީކޭ އޮންލައިން ކްލިނިކުން ދޫކުރާ ބޭސް ސިޓީއަށް އާސަންދަ މެދުވެރިކޮށް ބޭސް ލިބޭނެ އޮތް އާސަންދަ ކުންފުނިން ވަނީ ހަމަޖައްސާފަ އެވެ.


އެމް.އެން.ޔޫ ލ.ގަން ކެމްޕަސް ގެ މެނޭޖްމަންޓް އަދި އަހުރަ ގުޅިގެން ލ.އަތޮޅު ހުރިހާ ރަށްތަކެއްގައި ކޯސް ޕްރޮމޯޝަން ޕުރޮގުރާމެއް ކުރިޔައް ގެންގޮސްފި..! – MNUSU\nއެމް.އެން.ޔޫ ލ.ގަން ކެމްޕަސް ގެ މެނޭޖްމަންޓް އަދި އަހުރަ ގުޅިގެން ލ.އަތޮޅު ހުރިހާ ރަށްތަކެއްގައި ކޯސް ޕްރޮމޯޝަން ޕުރޮގުރާމެއް ކުރިޔައް ގެންގޮސްފި..!\nއަހުރަ އަދި މެނޭޖުމަންޓް ގުޅިގެން ލ.އަތޮޅު ހުރިހާ ރައްތަކެއްގައި ކޯސް ޕްރޮމޯޝަން ޕުރޮގުރާމެއް ކުރިޔައް ގެންގޮސްފިއެވެ. މެއި މަހުގެ 12 އަދި 13 ވަނަ ދުވަހު ކުރިޔަށް ގެންދިޔަ މި ހަރަކާތުގެ މައިގަނޑު މަގުސަދަކީ އެމް.އެެން.ޔޫ ލ.ގަން ކެމްޕަސް ގަ ކުރިޔަށް ގެންދިއުމަށް ހުޅުވާލެވިފައިވާ ކޯސްތަކުގެ ފުރިހަމަ މައުލޫމާތު ރައްޔިތުންނާ ހަމައަށް ފޯރުކޮށްދިނުމެވެ.\nމި ހަރަކާތް ކުރިޔައް ގެންދިއުމަށްޓަކައި ކެމްޕަސް މެނޭޖުމަންޓުގެ ސީނިއަރ އެޑްމިނިސްޓްރޭޓިވް އޮފިސަރ އަބްދުލް ރަޝީދު އަދި އިބްރާހިމް ރަމީޒް ބައިވެރިވެ ވަޑައިގެންނެވިއެވެ. ހަމައެއާއިއެކު ލެކްޗަރާއިންގެ ތެރެއިން ހުސެއިން ޝަރީފް، އާސިފް އަބްދުﷲ، އަބްދުލް ފައްތާހް އަދި އަހުރައިގެ މެންބަރުންގެ ތެރެއިން ނައިބު ރައީސް (އެކްޓިވިޓީ) އިބްރާހިމް ރަޝީދު، މީޑިއާ ކޯޑިނޭޓަރ ހުސައިން މުއާޒް، ހަޒާންދާރު އަހުމަދު އާލިމް ބައިވެރިވެ ވަޑައިގަތެވެ. އަދި ކުރީގެ އަހުރައިގެ ނައިބު ރައީސް (އެކަޑަމިކް) އަބްދުލް ރައޫފް ވެސް ބައިވެރިވެ ވަޑައިގަތެވެ.\nދެ ޓީމް އަކަށް ބަހާލައިގެނެ ކުރިޔަށް ގެންދިޔަ މި ހަރަކާތުގައި ޓީމް ބީ ވަނީ އިސްދޫ، ކަލައިދޫ، ދަނބިދޫ، މާބައިދޫ އަދި މުންޑޫ އަށް ޒިޔާރަތް ކޮށްފައެވެ. ތީމް އޭ ވަނީ މާވަށް، ކުނަހަންދޫ، ހިތަދޫ އަދި މާމެންދޫ އަށް ޒިޔާރަތް ކޮށްފައެވެ. މި ހުރިހާ ރައްތަކެއްގެ ސުކޫލުގެ ދަރިވަރުންނާއި ބައްދަލު ކުރެވުނުއިރު މި ދަރިވަރުންގެ ހިޔާލާއި ހުރި އުނދަގޫ ތައްވެސްވަނީ ހޯދާފައެވެ. އަދި ކަންތައްތައް ހައްލުކުރުމުގެ މަސައްކަތްތައްވެސް ވަނީ ފަށާފައެވެ. މީގެ އިތުރުން މި ރައްތަކުގެ މުއައްސަސާތަކާ ބައްދަލު ކުރެވުނުއިރު މިހަރަކާތުގެ މެންބަރުން ވަނީ ރަށުތެރޭގައިވެސް މި ހަރަކާތް ކުރިޔަށް ގެންގޮސްފައެވެ. އެގޮތުން ރަށުތެރެއިން ދިމާވާ ބޭފުޅުންނާއިވެސް ވަނީ މައުލޫމާތު ހިއްސާ ކޮށްފައެވެ.\nލ.ގަން ކެމްޕަސްގެ ކުރީގެ އަދި މިހާރުގެ ދަރިވަރުންގެ ވަރަށް ބޮޑު އެއްބާރުލުމެއްވަނީ މި ހަރަކާތަށް ދެއްވާފައެވެ. އަދި ރަށްތަކުގެ މުއައްސަސާތަކުން ލިބުނު އެއްބާރުލުން އުފަލާއިއެކު ފާހަގަ ކޮށްލަމެވެ.


މި މަހުގެ 20 ގެ ކުރިން ރޯދަ އެލަވެންސް ދިނުމަށް އަންގައިފި – Dhen.mv\nމި މަހުގެ 20 ގެ ކުރިން ރޯދަ އެލަވެންސް ދިނުމަށް އަންގައިފި\nމި މަހުގެ 20 ގެ ކުރިން ރޯދަ އެލަވެންސް ދިނުމަށް ފިނޭންސް މިނިސްޓްރީން އަންގައިފިއެވެ.\nފިނޭންސް މިނިސްޓްރީން މިއަދު ނެރުނު އިއުލާނެއްގައި ބުނީ ވަޒީފާ އަދާކުރާ ކޮންމެ މުސްލިމް މުވައްޒިފަކަށް ރޯދަ މަހުގެ އިނާޔަތު ފައިސާގެ ގޮތުގައި ދޭން ވާނީ 3،000 ރުފިޔާ ކަމަށެވެ.\nއެގޮތުން މުސާރަ ލިބޭ ގޮތަށް އެއް ވަޒީފާއަށްވުރެ ގިނަ ވަޒީފާ އަދާކުރާ މުވައްޒިފުންނަށް އިނާޔަތު ފައިސާ ދޭއިރު އެ މުވައްޒަފެއްގެ އަސާސީ ވަޒީފާ އޮންނަ އޮފީހަކުން އިނާޔަތް ދިނުމަށާއި އަދި އިތުރު ވަޒީފާތައް އަދާކުރާ އޮފީހަކުން އިނާޔަތު ފައިސާ ނުދިނުމަށް އަންގާ ކަމަށެވެ.\nއިނާޔަތު ފައިސާ ދީފައިވާ މުވައްޒަފަކު، ރޯދަ މަހުގެ ތިންބައިކުޅަ އެއްބައި ފާއިތު ނުވަނީސް ވަޒީފާއިން ވަކިވެއްޖެނަމަ، ވަކިވި ދުވަހާ ހަމައަށްވާ ފައިސާ ފިޔަވައި އިތުރުވާ ފައިސާ އެ މުވައްޒަފެއްގެ އަތުން ހޯދަން ވަނީ އަންގާފައެވެ.\nއަދި ރޯދަ މަހުގެ ތެރޭގައި އަލަށް ވަޒީފާ ދޭ މުވައްޒަފުންނަށް އެ މުވައްޒަފަކު ވަޒީފާ އަދާކުރަން ފަށާ ދުވަހުން ފެށިގެން ރަސްމީ ހަތް ދުވަހުގެ ތެރޭގައި ފައިސާ ދޭންވާނެ ކަމަށްވެސް އެ އިއުލާނުގައި ބުނެފައިވެއެވެ. މިގޮތަށް ފައިސާ ދިނުމުގައި ދުވާލަކަށް ޖެހޭ ފައިސާ ބަލާނީ 30 ދުވަހުން ގެއްލައިގެން ކަމަށްވެސް ބުނެފައިވެއެވެ.